title: Hollywood (kappale)

text: "Hollywood" on toinen single yhdysvaltalaisen popartistin Madonnan yhdeksänneltä studioalbumilta "American Life". Madonnan ja Mirwais Ahmadzaïn yhteistyönä kirjoittama ja tuottama single julkaistiin 14. heinäkuuta 2003. "Hollywood" on folk rock -tyylinen kappale, jonka sanoitus kritisoi Hollywoodin elämäntyyliä. Kappale jakoi muusikkokriitikot ja se sai monenlaisia arvioita. "Hollywoodia" pidettiin tarttuvana musiikkina huolimatta sen voimakkaasta sanomasta. "Hollywood" myös menestyi vaihtelevasti. Yhdistyneessä kuningaskunnassa se saavutti parhaan listasijoituksensa toisena. Kanadassa, Suomessa ja Italiassa "Hollywood" ylsi kymmenen parhaan joukkoon. Sen sijaan Yhdysvalloissa kappaleesta tuli 20 vuoteen ensimmäinen Madonnan single, joka ei päässyt lainkaan Billboard Hot 100 -listalle. Edellisen kerran niin oli käynyt vuoden 1982 singlelle "Burning Up".


title: Hollywood (kappale)

text: Jean-Baptiste Mondinon kuvaama musiikkivideo sai ensiesityksensä 23. kesäkuuta 2003. Musiikkivideolla Madonna esiintyy erilaisissa asusteissa ja kampauksissa havainnollistaen Hollywoodin eri puolia. Hän nähdään muun muassa voimistelemassa jumppapallolla ja ottamassa botox-ruiskeita kasvoihinsa. Madonna esitti "Hollywoodin" ensimmäistä kertaa American Life Promo Tourilla akustisena versiona "Mother and Fatherin" ja "American Lifen" ohella vuonna 2003. Madonna herätti suuren kohun MTV Video Music Awards -gaalassa 28. elokuuta 2003 esittäessään Britney Spearsin, Christina Aguileran ja Missy Elliottin kanssa kappaleet "Like a Virgin" ja "Hollywood". Esityksen aikana Madonna suuteli Spearsia ja Aguileraa huulille. "Hollywood" esitettiin 2004 instrumentaalisena versiona tanssijoiden välinäytöksessä The Re-Invention Tourilla.


title: Hollywood (kappale)

text: "Hollywood" on eloisa folk rock -tyyppinen kappale, joka alkaa lintujen viserryksellä ennen akustista kitaraa, jolla soitetaan nelisointuista sarjaa. Laulun alkaessa taustaa täydentävät syntikat ja rummut. Noin minuutin kohdalla Madonna laulaa ensimmäisen säkeistön uudelleen vain akustisen kitaran kanssa. Tämän jälkeen kappale jatkuu syntikoiden ja rumpujen täydentämänä. Myöhemmin kappale palaa uudelleen samanlaiseen akustiseen osaan, kun ensimmäinen säkeistö toistuu välisäkeistön jälkeen. Kappaleen loppupuolella puhutun osan jälkeen seuraa kertosäe sekä lyhyt rap-osa. Kappaleessa on käytetty pitkälti samoja instrumentteja "American Life" -albumin muissakin kappaleissa.


title: Hollywood (kappale)

text: Sanoituksellisesti kappale kertoo Hollywoodin amerikkalaisesta kulttuurista ja ahneudesta sekä keskittyy Hollywoodin ruotimiseen paikkana täynnä tähtiä ja kuvitteellisia unelmia. Sanoituksessa myös torjutaan kapitalismia ja mainetta.


title: Hollywood (kappale)

text: Kappaleen musiikkivideo kuvattiin Universal Studiosilla Kaliforniassa, Yhdysvalloissa. Musiikkivideon ohjasi Jean-Baptiste Mondino, joka on myös aiemmin ohjannut Madonnan musiikkivideot "Open Your Heart" (1986), "Justify My Love" (1990), "Human Nature" (1995), "Love Don't Live Here Anymore" (1996), ja "Don’t Tell Me" (2000). Yhdysvalloissa musiikkivideo sai ensiesityksensä 23. kesäkuuta 2003 VH1-kanavalla. Seuraavana päivänä video julkaistiin myös Yahoo.comin sivuilla ja 27. päivä MTV:llä. "Hollywoodista" julkaistiin myös kaksi remixvideota. Alkuperäisen version leikkaaja Dustin Robertsonin tekemä "Aviddiva Remix" sisälsi varsinaisesta musiikkivideosta poisjäänyttä materiaalia, kun taas vain promovideona julkaistu "Paul Oakenfold Edit" koostui pääasiassa alkuperäisestä videosta leikatuista pätkistä.


title: Hollywood (kappale)

text: Video itsessään esittelee Hollywoodin eri puolia. Madonna nähdään erilaisissa kampauksissa ja asusteissa voimistelemassa jumppapallolla, ottamassa botox-ruiskeita kasvoihinsa sekä videon lopussa myös liftaamassa. Musiikkivideon tuotti Lynn Zekanis ja kuvauspäällikkönä toimi Pascal Lebegue.


title: Hollywood (kappale)

text: Musiikkivideon julkaisun jälkeen ranskalaisen muotikuvaaja Guy Bourdinin (1928-1991) poika Samuel nosti Yhdysvaltain liittovaltion oikeusjutun Madonnaa vastaan syyttäen tätä räikeästä visuaalisesta varkaudesta. Samuel Bourdinin mukaan Madonna oli varastanut hänen isänsä ikonisista kuvista "sydämen ja sielun". Kantelussa oli mukana Guy Bourdinin ottamia kuvia sekä kuvankaappauksia Madonnan videolta vertailua varten. Madonna ei tunnustanut mitään väärinkäytöksiä, mutta sopi jutun oikeussalin ulkopuolella. Bourdinin pojan asianajajan John Koegelin mukaan osapuolet pääsivät "erittäin, erittäin onnistuneeseen ratkaisuun". Tarkkaa korvaussummaa ei tiedetä.


title: Hollywood (kappale)

text: Kokoonpanon lähteinä "American Life" -albumin sekä "Hollywood"-singlen kansitekstit.


title: Sisäinen tekijä

text: Sisäinen tekijä on maharauhasten katesolujen tuottama glykoproteiini, jonka avulla B-vitamiini imeytyy. Se sitoutuu mahassa tai ohutsuolen alkuosassa B-vitamiiniin ja muodostaa kompleksin, joka sitoutuu reseptoriinsa ohutsuolen loppuosassa (ileumissa).


title: Reino

text: Reino on suomalainen miehen etunimi.


title: Reino

text: Reino on suomalainen muunnos nimestä "Reinhold", joka tulee muinaissaksalaisesta nimestä "Reginold", jonka merkitys on 'jumalan neuvolla hallitseva'.


title: Reino

text: Reinon ulkomaisia vastineita ovan muun muassa skotlantilaisperäinen "Ronald", ranskalainen "Renaud" ja skandinaavinen "Ragnvald".


title: Reino

text: Nimi Reino esiintyy Kansanvalistusseuran kalenterissa 1883, ja Suomen almanakkaan Reino pääsi vuonna 1908. Nimi kuului suosikkinimiin 1910–1940-luvuilla.


title: Reino

text: Vuoden 2009 loppuun mennessä Reino-nimen on Väestörekisterikeskuksen tietojen mukaan saanut 30 094 henkilöä. Nimeä annettiin etenkin 1920- ja 1930-luvuilla. Tuolloin se annettiin 12117 henkilölle. Sittemmin sen suosio laski, mutta viime aikoina on taas noussut: vuosina 2000–2009 nimi annettiin 366 kertaa, mutta 2010-luvulla 16. heinäkuuta 2018 mennessä se on annettu jo 815 kertaa.


title: Basset artésien normand

text: Basset artésien normand on ranskalainen ajokoira. Rotu on kaikkialla melko harvinainen muualla kuin kotimaassaan, Suomen kanta on noin sata yksilöä.


title: Basset artésien normand

text: Basset artésien normand on pitkä ja matala: säkäkorkeus on 26–36 cm. Rotu on melko pitkäkuonoinen ja suurisilmäinen. Korvat ovat isot ja riippuvat. Häntä on pitkä, tyvestä paksu, sapelinmuotoinen, selälle kiertymätön ja korkealle kiinnittynyt. Turkki myötäilee ihoa ja on lyhyttä. Väri on kirjava puna-musta-valkoinen tai kelta-valkoinen.


title: Basset artésien normand

text: Rodun riistavietti on selvä, mikä koiran omistajan on hyvä muistaa. Se on sosiaalinen ja tulee hyvin toimeen muiden koirien kanssa.


title: Basset artésien normand

text: Ranskassa havaittiin matalaraajaisten ajokoirien olevan käyttökelpoisia pienten hirvieläinten metsästyksessä. Eri puolilla Ranskaa käytettiin erityyppisiä koiria. Vallankumouksen jälkeen aatelisten suosimat bassetit kävivät vähiin, mutta jalostuskelpoisia yksilöitä kuitenkin löytyi. Rodun määrätietoinen kehittäminen alkoi 1870-luvulla, kun Couteulx de Canteleu vakiinnutti tehokkaan, eturaajoiltaan suoran artoisinbassetti-rodun, kun taas Louis Lane kehitti paljon näyttävämmän, eturaajoiltaan käyrän normandianbassetti-tyypin. Vuonna 1924 nämä kaksi yhdistettiin yhdeksi roduksi, jonka nimeksi tuli basset artésien normand.


title: Jatasalmi

text: Jatasalmi on salmi Helsingissä Vartiosaaren ja Tammisalon välillä. Salmen rannalla Vartiosaaren puolella on kesänuorisotalo.


title: Than Shwe

text: Than Shwe (s. 2. helmikuuta 1933) on Myanmarin sotilasjohtaja, entisen sotilashallituksen puhemies vuodet 1992–2011. Maaliskuun lopussa 2011 Thein Sein nimitettiin maan presidentiksi, ja sotilasjuntta hajotettiin, ja kenraali Min Aung Hlaing nousi armeijan johtoon. Muutama viikko aiemmin Than Shwe nousi epävirallisen hallitukselle neuvoa-antavan Valtion korkeimman neuvoston johtoon. Neuvostoa tai sen roolia ei mainita perustuslaissa.


title: Than Shwe

text: Than syntyi pienessä kaupungissa nimeltä Kyaukse. Hän työskenteli burmalaisessa postitoimistossa, mutta värväytyi 20 vuoden ikäisenä armeijaan. Hän vietti useita vuosia psykologinen sodankäynti -osastossa karen-kapinallisia vastaan. Vuonna 1960 hän sai kapteenin arvon. Vuoden 1962 armeijan vallankaappauksen jälkeen Shwe jatkoi armeijan arvoasteikossa kohoamista. Hänestä tuli everstiluutnantti vuonna 1972, eversti vuonna 1978, lounaisen sotilasalueen komentaja vuonna 1983, armeijan varapäällikkö, prikaatikenraali ja varapuolustusministeri vuonna 1985 ja kenraalimajuri 1987 ja kenraali 1990. Hän hankki myös paikan hallitsevan BSPP-sosialistipuolueen keskuskomiteasta.


title: Than Shwe

text: Kun Valtion lain ja järjestyksen palautuskomissio muodostettiin 1988 vastaiskuna verisille protesteille, Shwe valittiin komission yhdeksi 21:stä jäsenestä. Hänestä alkoi tulla komission johtajan, kenraali Saw Maungin oikea käsi. 23. huhtikuuta 1992 Saw Maung yllättäen erosi terveydellisiin syihin vedoten. Tämän jälkeen Shwe korvasi hänet neuvoston puheenjohtajana, valtion päämiehenä, puolustusministerinä ja armeijan komentajana.


title: Than Shwe

text: Aluksi Than vaikutti olevan liberaalimpi kuin edeltäjänsä poliittisten vankien vapauttamisen suhteen ja alkoi löyhentää demokratian esitaistelija Aung San Suu Kyille asetettuja rajoituksia. Suu Kyi oli asetettu kotiarestiin vuoden 1990 vaalien jälkeen. Than nimesi maan uudelleen Burmasta Myanmariksi ja vuonna 1993 määräsi uuden perustuslain kirjoitettavaksi. Than Shwe löysensi valtion otetta taloudesta. Vaikka hän suvaitseekin kritiikkiä huonosti, hän päästi ensimmäistä kertaa vuosiin Punaisen Ristin ja Amnesty Internationalin väkeä maahan.


title: Than Shwe

text: Thanin hallitus kuitenkin jatkoi Myanmarin etnisten vähemmistöjen teloituksia kuten karenien ja shanien. Hän käynnisti kampanjan pohjoisen muslimeja vastaan mikä pakotti arviolta 250 000 ihmistä pakenemaan Bangladeshiin. Uusi perustuslaki vahvistettiin vasta 2008. Hän jatkoi vapaan lehdistön ahdistamista maassa ja vangitsi toimittajia jotka vastustavat hänen poliittista linjaansa. Huolimatta joistain kaupan vapautuksista hänen talouspolitiikkaansa on usein kritisoitu.


title: Than Shwe

text: Than ylläpitää matalaa profiilia. Hänet nähdään kärttyisänä ja hiljaisena kovan linjan vastustajana Myanmarin demokratisoitumiselle. Hän ilmoitti kansallisista juhlapäivistä ja seremonioista valtion sanomalehdissä mutta puhui harvoin itse lehdistölle.


title: Than Shwe

text: Useita vuosia Than nähtiin jonkinlaisena valtion keulahahmona ministereiden käyttäessä todellista valtaa. Kuitenkin yhä useammat lausunnot ilmoittavat Thanin lisänneen vaikutusvaltaansa maassa. Kun hän saavutti 60 vuoden pakollisen eläkeiän hän yksinkertaisesti ylitti sen, joka on johtanut epäilyihin siitä, että hän aikoo olla valtion johdossa kuolemaansa asti. Hänet yhdistettiin pääministeri Khin Nyuntin kaatamiseen ja pidättämiseen, joka lisäsi hänen valtaansa huomattavasti.


title: Than Shwe

text: Hänen vaimonsa ja lapsensa lähtivät maasta syyskuussa 2007, luultavasti Laosiin.


title: Than Shwe

text: Vuoden 2011 presidentinvaaleissa, joissa vastavalittu parlamentti valitsi presidentin viidestä ehdokkaasta Than Shwe ei ollut ehdokkaana.


title: Than Shwe

text: Shwe kuitenkin jatkaa korkeimman neuvoston johdossa, joka on presidenttiä korkeampi taho.


title: Risto Niku

text:
Risto Lauri Tapani Niku (s. 1941 Lahti) on suomalainen tiedottaja, toimittaja ja tietokirjailija. Koulutukseltaan Niku on filosofian maisteri.
Niku valmistui ylioppilaaksi 1959 ja filosofian kandidaatiksi Helsingin yliopistossa 1966 opiskeltuaan kirjallisuutta, suomen kieltä ja taidehistoriaa. Hän oli Etelä-Suomen Sanomien toimittaja vuosina 1964–1970, Yhdysvaltain tiedotustoimiston lehdistöavustaja 1970–1973 ja Helsingin Puhelinyhdistyksen (Elisan) tiedotuspäällikkö 1973–2003.


title: Me Against the Music

text: "Me Against the Music" on yhdysvaltalaisen poplaulaja Britney Spearsin vuonna 2003 julkaistu ensimmäinen singlejulkaisu albumilta "In the Zone". Spears on itse osittain sanoittanut ja tuottanut kappaleen ja lisäksi sillä vierailee poplaulaja Madonna. Kappaleen paras sijoitus Billboard Hot 100 -listalla on 35, mutta ”Me Against the Music” nousi singlelistojen kärkisijoille ympäri maailmaa, muun muassa Italiassa, Kanadassa, Isossa-Britanniassa. Singlejulkaisuna kappale oli menestys etenkin Isossa-Britanniassa, jossa sitä myytiin 240 000 kappaletta.


title: Me Against the Music

text: Kappaleen musiikkivideolla Spears saapuu klubille, josta on videoruutuyhteys vanhempien miesten kanssa olevan Madonnan luo. Spears lähtee ajamaan Madonnaa takaa ja Madonna päätyy Spearsin kanssa huoneeseen, jossa he tanssivat yhdessä sängynrangan ympärillä. Videon lopussa Spears saa ajamansa Madonnan kiinni ja yrittää suudella häntä, mutta tämä yllättäen katoaa. Samana vuonna Madonna ja Spears suutelivat MTV Video Music Awards -gaalassa aiheuttaen valtaisan kohun.


title: Me Against the Music

text: Australia CD 1


title: Me Against the Music

text: UK/Europe CD Single


title: Me Against the Music

text: U.S. CD Single


title: Me Against the Music

text:
U.S. 12" Vinyl
Kappaleesta on 26 virallista remix-versiota.


title: Vihtori

text: Vihtori on suomalainen miehen etunimi.


title: Vihtori

text: Vihtori on suomalainen muoto latinalaisesta nimestä "Victor", joka tarkoittaa 'voittajaa'. Nimi on mukautunut suomen kieleen sekä h:llisena että k:llisena ("Viktori"). Nimi esiintyy esimerkiksi italiassa muodossa "Vittorio", saksassa ja ruotsissa "Viktor".


title: Vihtori

text: Suomessa nimi oli yleisessä käytössä jo 1800-luvulla ja se pääsi Suomen almanakkaan vuonna 1908. Vihtori on säilynyt käytössä varsinkin jälkimmäisenä etunimenä.


title: Vihtori

text: Maaliskuuhun 2017 mennessä Vihtori-nimen on Väestörekisterikeskuksen tietojen mukaan saanut 18 644 miestä ja alle kymmenen naista.


title: Rangifer

text: Rangifer voi tarkoittaa:


title: Timo Lehto

text: Timo Antero Lehto (s. 2. maaliskuuta 1956 Kokkola) on suomalainen entinen keskimatkojen juoksija.


title: Timo Lehto

text: Lehto voitti 1 500 metrin juoksun Suomen mestaruuden 1983 ja 1984. Hallissa Lehto oli SM-hopealla 800 metrillä vuonna 1980.


title: Timo Lehto

text: Lehdon ennätys 1 500 metrillä oli Tukholmassa 2. heinäkuuta 1984 juostu 3.38,92. Seuratasolla hän edusti Oravais Idrottsföreningia.


title: Burkina Fason maantiede

text: Burkina Faso on valtio Afrikassa. Sen pohjoisosia hallitsee Sahelin kuiva alue ja muita osia Volta-joki. Lännessä ja kaakossa on kukkuloita ja vuoria, kuten maan korkein vuori Ténakourou, mutta muuten maa on melko alavaa. Burkina Fasolla ei ole rantaviivaa. Maan pääkaupunki on Ouagadougou ja toiseksi suurin kaupunki Bobo Dioulasso. Burkina Faso on jaettu hallinnollisiin alueisiin (région), provinsseihin (province) ja departementteihin (département). Burkina Fasolla on rajaa muiden valtioiden kanssa 3 192 km, tästä Beninin kanssa 306 km, Norsunluurannikon 584 km, Ghanan 548 km, Malin 1 000 km, Nigerin 628 km ja Togon 126 km. Burkina Fason kokonaispinta-ala on 274 200 km².


title: Burkina Fason maantiede

text: Burkina Fason ilmasto on trooppinen, talvet ovat kuivia ja lämpimiä ja kesät kuumia ja kosteita.


title: Burkina Fason maantiede

text: Burkina Fasossa virtaa Volta-joki. Maan koillisosat kuuluvat Niger-joen valuma-alueeseen. Burkina Fasossa on lisäksi järviä, kuten Tengrela ja Bam sekä suuria lampia. Vesialueiden yhteenlaskettu pinta-ala on kuitenkin vain noin 400 km². Vesipula on maassa usein ongelmana.


title: Tenakourou

text: Tenakourou on Burkina Fason korkein kohta. Korkeutta sillä on 749 metriä. Tenakouroun kukkula sijaitsee Malin rajalla maan länsiosassa.


title: Inkeri (nimi)

text: Inkeri on suomalainen naisen etunimi.


title: Inkeri (nimi)

text: Inkeri on suomalainen muoto ruotsalaisesta nimestä "Inger", joka on peräisin muinaisskandinaavisesta nimestä "Ingifridh" (nykyinen "Ingrid"), jonka nimet osat merkitsevät 'Ing-jumalaa' ja 'kaunista'. Nimi on esiintynyt Suomessa jo muinaisaikana, sitä todistavat monet paikannimet, esimerkiksi Inkerinmaa. Kansanvalistusseuran kalenterissa Inkeri oli 1882 ja Suomen almanakassa nimi on ollut vuodesta 1891 lähtien.


title: Inkeri (nimi)

text: Lokakuuhun 2015 mennessä "Väestörekisterikeskuksen" mukaan Inkeri-nimen on saanut 59 752 naista ja muutama mies.


title: Sedu Koskinen

text: Seppo Mauno Antero ”Sedu” Koskinen (s. 2. kesäkuuta 1957 Pälkäne) on suomalainen ravintoloitsija ja liikemies, joka tunnettiin Suomen suurimpana yökerho-omistajana ja ”ravintolakeisarina”. Koskisen luoma uusi yökerhokonsepti ja nopean aggressiivinen laajeneminen suurten kaupunkien, erityisesti Helsingin, ravintolamarkkinoilla loi käsitteen ”sedula”, jolla tarkoitetaan tietynmallista Sedu Koskisen perustamaa yökerhoa.


title: Sedu Koskinen

text: Koskinen oli nuoruudessaan SM-tason jalkapalloilija, pelipaikaltaan keskikenttämies. Hän kulki läpi Valkeakosken Hakan juniorimyllyn, voittaen muun muassa B-junioreiden SM-pronssia.


title: Sedu Koskinen

text: Koskinen oli mukana, kun Haka voitti samanaikaisesti Suomen mestaruuden ja Suomen Cupin eli tuplan vuonna 1977. Kyseisellä kaudella Koskiselle kertyi loukkaantumisten takia vain neljä ottelua. Hän ei kuitenkaan ollut kaudella kentällä yhdessäkään pääsarjapelissä, mutta cup-otteluissa kylläkin.


title: Sedu Koskinen

text: Enemmän pelikokemusta kertyi PS-44:n riveissä kaudella 1977–1978. Koskisen jalkapalloura päättyi kaudella 1989 kolmosdivisioonan RaiPS:ssa.


title: Sedu Koskinen

text: Koskinen ei ole paljonkaan kertonut lapsuudestaan tai taustoistaan. Vanhemmat olivat töissä Valkeakoskella paperitehtaalla. Hän on itse sanonut kotona korostetun itsekuria ja sinnikkyyttä sekä oppineensa lapsena säästämisen tärkeyden. Koskinen asui Pälkäneellä 15-vuotiaaksi asti.


title: Sedu Koskinen

text: Jalkapallon pelaamisen ohessa Koskinen suoritti teknillisessä opistossa konetekniikan opinnot. Jalkapallo ei tuonut huippusopimusta, joten Koskinen siirtyi työelämään ensiksi Paraisille telakan työsuunnittelijaksi. Pian hän eteni ABB-Strömbergin osastopäälliköksi ja perusti vuonna 1989 teollisuuden huoltoon erikoistuneen rakennusalan yrityksen nimeltä "Kunnossapito Service", jolla oli työntekijöitä pian lähes 200. Kahden vuoden toimitusjohtajuuden jälkeen hän myi yrityksensä Imatran Voiman tytäryhtiölle, joka tunnettiin myöhemmin nimellä Fortum Service, saaden näin ensimmäisen pohjapääomansa. Tämän jälkeen Koskinen yritti pyörittää niin kuntosalia kuin autolähettiyritystäkin. Lopulta hän vuokrasi vaateketju Kinon vanhan liiketilan, haki Lontoosta 1950-luvun sisustuselementtejä ja perusti Turkuun ensimmäisen yökerhonsa Bar 57:n, jonka avajaiset olivat 30. huhtikuuta 1992. Ravintola oli menestys ensimmäisestä illasta lähtien ja siitä muodostui lähinnä opiskelijoiden ja boheemien paikka. Parin vuoden päästä ravintoloita oli tullut jo kolme lisää, ja 57 myytiin pois. Menestyksen myötä Koskinen valittiin 487 äänellä Turun kaupunginvaltuustoon Kansallisen Kokoomuksen riveistä vuonna 1996. Vuonna 1998 paikallisesti ”ravintolamogulina” tunnettu Koskinen kuului Turkuhallin markkinointiryhmään ja suunnitteli Elysee-hallin (nykyinen HK Areena) kaikkien 10 ravintolan sisustukset uudelleen niin, että syntyi muun muassa ravintolat teemoilla ”saluuna”, ”roomalainen kylpylä” ja ”Kiviset ja Soraset”. Hän myös keksi järjestää TPS:lle mustat peliasut ja seksikkyydestään tunnetut tanssitytöt. Turussa tuli tunnetuksi Koskisen perustama yökerho Puuteri, jota hän pyöritti yhdessä Ressu Redfordin ja Nina Björkfeltin kanssa.


title: Sedu Koskinen

text: SK Entertainment Group Oy merkittiin Kaupparekisteriin 25. kesäkuuta 1996. Turun ainut aktiivisesti myös alkuviikolla toimiva yökerho ja nuorison kantapaikka yökerho "Metropol" avattiin syyskuussa 1999. Turkuun avattiin huhtikuussa ikärajoja 18–22 vuotta noudattava 1100 asiakaspaikkaa kattava Prima, jossa oli kolmea osiota: Prima-kahvila/ravintola, Boheme-yökerho ja Suomi-baari. Primaan tuli vielä Colorado-ruokaravintola 14. helmikuuta 2003. Puuterin tilalle tuli 585-asiakaspaikkainen ja 20 vuoden ikärajaa noudattava Mocca, joka avattiin 22. marraskuuta 2002. Puuteri oli ollut viisi vuotta Turun suosituimpia yökerhoja.


title: Sedu Koskinen

text: Vuosituhannen vaihduttua ravintolatoiminta laajeni Turun ulkopuolelle. Lokakuussa 2000 Saloon avattiin K-18-ikärajaa noudattava Bar Ipanema, josta tuli pian Salon ykkösyökerho. Huhtikuussa 2002 Koskinen perusti Raumalla karibialaisvaikutteisen Nick Havannan, jossa oli 400 asiakaspaikkainen yökerho, kesällä satapaikkainen terassi ja ikäraja 18–20 vuotta. Lokakuussa 2002 avattiin Poriin 555 asiakaspaikan baari ja yökerho "Mocca", jonka ikäraja oli 20 vuotta. Mocca toimi mallina turkulaisen Puuterin tilalle tulleelle yökerholle. Tampereelle perustettiin 8. marraskuuta 2002 kuubalaisvaikutteinen yökerho Panama, jossa oli 555 asiakaspaikkaa. Lisäksi Koskinen hankki itselleen Tampereelta Vanhan Diivan, mutta luopui siitä parin vuoden sisällä. Hän avasi baarin myös Hämeenlinnaan, mutta liiketoimet eivät kyseisessä kaupungissa onnistuneet. Tapaninpäivänä 2000 Koskinen laajensi toimintansa Helsinkiin avatessaan Yrjönkadulle trendikkään yökerhon Tigerin, joka oli järjestyksessään Koskisen kymmenes ravintola. Tigerissa oli 600 asiakaspaikkaa ja ikäraja 21 vuotta. Yrjönkadun puoleinen tila muuttui Street Bariksi, jossa on tarjolla kattava valikoima pullotuotteita erikoisoluista suosittuihin alcopop-juomiin sekä drinkkilista. Tanssilattioita oli kaksi ja sisustuksessa oli käytetty afrikkalaisvaikutteita. Puolet silloisista ravintoloistaan Koskinen oli perustanut vuoden aikana, joten yritystoiminnan laajentaminen oli nopeaa. Tiger oli poikkeuksellinen panostus Helsingin yöelämässä. Tyyli oli osittain samanlainen kuin Puuterissa tai Vanhassa Diivassa eli kitchmäinen. Yökerhossa oli tietty mahtipontisuutta: samettia, esirippuja kultaisia reunuksia, peilejä, peilipalloja, kristallikruunuja, VIP-tiloja ja tarjoiluna tuhansien markkojen arvoisia juomia. Vaikutteita Koskinen sanoi hakevansa Pariisista, Lontoosta ja Amsterdamista. Tiger oli kahdeksan miljoonan markan sijoitus ja se kasvatti Koskisen liiketoimien liikevaihdon 70 miljoonaan markkaan. Tuolloin 43-vuotias Koskinen asetti tavoitteekseen ”Viisikymmentä ravintolaa viisikymppiseksi mennessä!”.


title: Sedu Koskinen

text: Vuonna 2002 Koskinen perusti Smile Henkilöstöpalvelut Oy:n optimoidakseen kausivaihteluista johtuvia henkilöstökustannuksia ravintoloissaan, mutta luopui sen omistuksesta vuonna 2006.


title: Sedu Koskinen

text: Vuonna 2003 Sedu Koskisella oli jo 14 ravintolaa seitsemässä kaupungissa eri puolilla Suomea. Uusia kaupunkeja olivat edellä mainittujen Rauman ja Porin lisäksi Forssa. Tuolloin Koskinen oli jo Helsingin yöelämän puhutuin henkilö. Tiger remontoitiin uudelleen jo 2-vuotisjuhlien jälkeen, mikä oli osoitus Koskisen yökerhomaailmaan tuomasta jatkuvan uudistumisen konseptista. Tiger muuttui remontoinnin jälkeen 24. tammikuuta 2003 nimelle Tiikeri-baari & yökerho. Yrjönkadun puolella jatkoi Street Bar. Tiger suljettiin huhtikuussa 2016. Tigerin lisäksi Helsinkiin oli perustettu vuosien 2002–2003 aikana Barfly, Jamjam ja Ooppera. Marraskuussa 2001 avattu ja yli 24-vuotiaille suunnattu Barfly oli saanut nimensä pariisilaiselta yökerholta ja tyylinsä pääosin Lontoosta. Barflyssa oli 400 asiakaspaikkaa ja kesällä ravintolan edustalla oli 130 paikkainen aurinkoterassi. Jamjam oli ruokaravintola, joka muuttui klo 23 yökerhoksi. Ikäraja oli 24 vuotta ja asiakaspaikkoja 358. Oopperan ikäraja oli 18 vuotta ja näin ollen se oli suunnattu nuoremmille. Asiakaspaikkoja oli 350. Pyrkimys oli segmentoida ravintolat eri ikäryhmille. Uusi tyyli oli myös yhdistellä ”tavisten” ja ”julkkisten” illanviettopaikkoja siten, että VIP-tiloissa viihtyisivät niin tavalliset kansalaiset kuin julkisuudenhenkilötkin. Tästä syystä Toni Wirtanen arvosteli Tigerin VIP-huonetta ”Seutulan lentokentän odotushuoneeksi”. Muutenkin Koskinen herätti tuolloin vahvoja tunteita puolesta ja vastaan kuten myöhemminkin. Kilpailevat ravintoloitsijat muun muassa levittivät huhuja Koskisen pyörittävän liiketoimiaan venäläisrikollisten rahoituksen turvin.


title: Sedu Koskinen

text: SK Ravintoloiden liikevaihto vuonna 2001 oli ollut 5,3 miljoonaa euroa, kun taas vuonna 2003 se oli jo 14 miljoonaa euroa.


title: Sedu Koskinen

text: Vuosina 2004−2006 ravintolakilpailu kävi Suomessa kuumana. Vuonna 2004 SK-Ravintoloiden puoliksi omistama Kaivohuone Oy otti haltuunsa Helsingin Kaivohuoneen, joka avattiin SK-ravintolana 24. huhtikuuta 2004. Yhteensä yli 1100 asiakaspaikan Kaivohuone remontoitiin kahdella miljoonalla eurolla ja keittiön johtajaksi palkattiin Jyrki Sukula. City-lehden kuvailu Koskisesta oli tuolloin ”entinen rakennusyrittäjä, nykyinen ravintolamoguli, joka ajaa työmaalle Porsche Cayennella ja katsoo aikansa Rolexista”.


title: Sedu Koskinen

text: Vuonna 2005 SK Ravintoloiden liikevaihto oli 37 miljoonaa euroa. Investoinnit veivät 17 miljoonaa euroa, mutta silti liikevoittoa tuli lähes 5 miljoonaa euroa, josta verojen ja muiden kulujen jälkeen jäi nettotuloksi 2,5 miljoonaa euroa. Laajentuminen oli erittäin nopeaa ja vuoteen 2006 mennessä Koskisella oli 42 ravintolaa eri kaupungeissa. Keväällä 2006 SK Ravintolat osti 10 miljoonan euron liikevaihtoa pyörittäneen Giggling Marlin -yökerhoketjun. Kaupan jälkeen Koskinen henkilökohtaisesti omisti 70 prosenttia SK Ravintoloiden osakkeista lopun 30 prosentin jäädessä SK Ravintoloiden rakennusvastaava Heikki Helmivuorelle, elokuvatuottaja Markus Selinille ja miljonääriperijä Jussi Salonojalle. Aiemmin ravintoloitaan Koskiselle olivat myyneet Hallman-Ravintolat Tampereella ja yrittäjä Riku Räsänen.


title: Sedu Koskinen

text: Vuonna 2004 Koskinen oli perustanut ensimmäisen Onnela-ravintolansa. Ensimmäinen maakuntiin laajentamisyritys oli epäonnistunut aivan uuden vuosituhannen ensimmäisenä vuosina. Koskinen keksi, että ainoastaan tietty ketjukonsepti olisi mahdollisuus menestyä suurten kaupunkien ulkopuolella, ja kehitti Onnela-ketjun yritysostojensa pohjalta. Järjestyksessään 12. Onnela-ravintola avattiin Seinäjoelle lokakuussa 2006. Talouselämä-lehti kuvaili elokuussa 2006 Koskisen liiketoimien kasvua maaniseksi, ja kertoi tämän tuoneen VIP-kulttuurin Suomeen. Koskisen liiketoiminta perustui tuolloin jatkuvaan kasvuun, eikä hän nostanut juurikaan osinkoja, vaan voitot sijoitettiin heti uusiin investointeihin.


title: Sedu Koskinen

text: Vuonna 2006 SK Ravintoloilla oli noin 130 000 kanta-asiakasta, jonka SK Member Card -asiakaskorttia käytettiin nuorison parissa yhä laajemmin. Helsingissä Sedu Koskisen tärkeimmät yökerhot vuosina 2006−2007 olivat Studio 51, Lux Nightclub, The Club, Kaivohuone ja Onnela. Lux lopetti toimintansa tasan kolmen vuoden toiminnan jälkeen maaliskuun alussa 2009 ja tilalle avattiin taas The Tiger-yökerho. Kyse oli jälleen SK Ravintoloiden kolmen vuoden konseptimallista.


title: Sedu Koskinen

text: Nuorison parissa arvostelu Koskisen konseptia kohtaan lisääntyi, koska SK Ravintoloiden katsottiin tuhoavan itsenäiset vaihtoehtoklubit ja korvaavan nämä oman ketjunsa massayökerhoilla, jotka olivat vain hetken ajan muodissa. Tältä pohjalta internetissä syntyi lyhyeksi jäänyt ja median esille nostama ”Youth Against Sedu” -liike.


title: Sedu Koskinen

text: Vuodesta 2003 alkaen SK Ravintolat oli rahoittanut kasvuaan lainarahalla ja tavoitteena oli 100 miljoonan liikevaihdon rikkominen vuonna 2008 sekä mahdollisesti pörssiin listautuminen. Lisäksi tavoitteena oli ulkomaille laajentuminen. Jo kesällä 2004 Koskinen oli perustanut Tallinnaan ravintolan R.I.F.F., joka teki nollatuloa, mutta kaavailut Lontooseen laajentumisesta oli keskeytetty. Alustavasti sovittu laajentuminen Tukholmaan vuonna 2007 ajautui karille. Sen sijaan Thaimaan Phuketiin Koskinen avasi marraskuun alussa 2006 1050-asiakaspaikkaisen Seduction-ravintolan. Vuoden 2006 liikevaihto oli lopulta noin 75 miljoonaa.


title: Sedu Koskinen

text: Kansantaloudellisesti hyvä vuosi 2007 oli myös Sedu Koskisen menestysvuosi: hallussa oli vuoden lopussa 60 ravintolaa ja liikevaihto 96 miljoonaa euroa. Koskisen henkilökohtainen omaisuus myös karttui. Koskisella oli Espoon Suvisaaristossa yli 500 neliön huvila, kaksikerroksinen luksusasunto Kampin keskuksen yhteydessä ja joulukuussa 2007 hänen uutisoitiin hankkineen puolella miljoonalla eurolla Hua Hinistä 1800 neliön tontilla sijainneen huvilan, jossa oli 290 neliön päärakennus ja kolme vierastaloa eli yhteensä yli 500 neliötä asuintilaa.


title: Sedu Koskinen

text: SK Festivalsin uutisoitiin ostaneen Raumanmeren Juhannuksen omistaneen Riku Räsäsen RPR Production Oy:n koko osakekannan 8. tammikuuta 2007. Koskisella oli tuolloin hallussaan yli 40 ravintolaa.


title: Sedu Koskinen

text: SK Entertainment Group Oy:n toimitusjohtajan asemassa hän lopetti marraskuussa 2008. Myöhemmin vuoden 2009 alussa hän vetäytyi virallisesti yrityksen johdosta jatkaen toimimista hallituksen puheenjohtajana, jonka asemasta vetäytyi elokuussa 2011. SK Entertainment Groupin johto ja osa sen vanhoista omistajista Sedu Koskinen mukaan lukien perustivat toukokuussa 2011 uuden yhtiön Night People Groupin (NPG), joka osti suurimman osan SK Entertainmentin tytäryhtiöistä. Koskinen omistaa NPG-yhtiöstä 35 prosenttia ollen näin suurin yksittäinen omistaja. Keväällä 2011 Koskinen myi suurimman osan SK Entertainment Oy:n osakkeista henkilökunnalleen. Vielä vuonna 2010 Koskinen oli omistanut 70 prosenttia yrityksen osakekannasta.


title: Sedu Koskinen

text: Mainostoimiston nimeltä Käki Helsinki hän perusti syksyllä 2011 ja lisäksi hänellä on oma sisustusyrityksensä. Kaiken kaikkiaan vuoden 2011 aikana Koskinen ilmoitti vetäytyvänsä yökerhobisneksestä työuupumuksen saamisen pelon ja taantuman takia sivummalle ja keskittyvänsä pienempiin projekteihin, erikoisravintoloihin ja sisustukseen.


title: Sedu Koskinen

text: Koskinen osti vuoden 2017 alussa La Leona -nimisen ravintolan Los Bloichesista Espanjasta.


title: Sedu Koskinen

text: Sedu Koskisen ja hänen yritystensä tekemät suuret investoinnit yhdistettynä vuonna 2008 alkaneeseen kansainväliseen taantumaan ja siitä kehittyneeseen lamaan aiheuttivat huomattavia tappioita. Pitkin 2000-luvun alkua SK-yhtiöt olivat laajentuneet ja erityisesti vuosina 2005–2009 Sedu Koskinen investoi kymmeniä miljoonia euroja yökerhoihin ja ravintoloihin. Keskimäärin noin 10 miljoona vuodessa. Vuonna 2009 SK Entertainment Group -konsernin liikevaihto oli 69,8 miljoonaa euroa, mutta vuonna 2010 liikevaihto supistui 3,4 miljoonaa euroa (4,9 %) päätyen 66,4 miljoonaan euroon. Konsernin nettotulos oli selvästi laskussa ja tulos edelleen negatiivinen. Tilikaudelta 2010 tappioita kertyi peräti 16,5 miljoonaa euroa, kun vuonna 2009 tappiot olivat olleet 9,3 miljoonaa euroa (14 % liikevaihdosta). Käytännössä tämä tarkoitti sitä, että yritys oli heikosti kannattava. Vuoden 2010 tilinpäätöksessä alkoholin verovapaan omatuonnin ja aiempina vuosina tehtyjen raskaiden investointien katsottiin olevan taloudellisten tappioiden taustalla. Lokakuussa 2011 ilmoitettiin oikeuden määränneen yksipuolisesti yrityksen maksamaan Keskinäisen työeläkevakuutusyhtiö Varman velkomia 462 000 euron edestä vuokrasaatavia.


title: Sedu Koskinen

text: Koskinen toimi 2008–2010 Valkeakosken Hakan hallituksen puheenjohtajana ollen myös FC Haka Oy:n toimitusjohtaja sekä suurin osakkeenomistaja. Haka ajautui kesään 2010 mennessä vakaviin talousvaikeuksiin muun muassa menetettyään pääsponsorinsa UPM:n. Koskinen vetäytyi jalkapallojoukkueen johdosta ja operatiivisesta toiminnasta sekä kaikista Haka-omistuksistaan heinäkuun loppuun 2010 mennessä. Koskinen menetti kahdessa vuodessa Hakaan 3,1 miljoonaa euroa joukkueen kustannuksen ollessa hänelle 100 000 euroa kuukaudessa. Yhteensä Hakaan Koskinen käytti 3,1 miljoonaa omia ja yrityksensä varoja. Omaa varallisuutta meni 1,5 miljoona eli puolet koko Koskisen henkilökohtaisesta omaisuudesta. Näiden tappioiden takia Koskinen joutui luopumaan kaksikerroksisesta Kampin keskuksessa sijaitsevasta 137 neliön luksuskohdistaan, kahdesta asunnostaan Valkeakoskella ja Espoon asunnostaan.


title: Sedu Koskinen

text: Koskisen mukaan yksi syy Hakan toimintaan mukaan menemiselle oli hänen samanaikainen suunnitelmansa Lontoon pörssiin menosta ja fuusio ison englantilaisen ketjun kanssa. Tarkoitus oli yhdistää englantilaisten 300 ravintolaa Koskisen vajaaseen sataan ravintolaan. Omistaja oli jalkapallofani, jonka kontaktien avulla Sedu suunnitteli hankkivansa mahdollisesti pelaajia Hakaan. Lopulta sekä pörssilistautuminen että fuusio jäivät kumpikin toteutumatta. Tukitoimina Koskinen oli perustamassa ravintoloita ja tekemässä kaupungin kesäteatteria Valkeakoskella, joiden tuottamat tappiot Koskinen laskee mukaan arvioimaansa Hakan 3 miljoonan kokonaistappioihin.


title: Sedu Koskinen

text: Festivaalijärjestämisessäkin tuli tappioita. SK Festivals järjesti kesällä 2008 RMJ-festivaalin, mutta se oli tappiollinen ja ulosvuokrattiin. SK Festivals järjesti myös golf-, vene- ja autokisoja, jotka kuitenkin olivat lähinnä taloudellisia tappioita ja niistä luovuttiin. SK Entertainment Oy-konsernin tilikauden 2009–2010 tappioista SK Festivalsin osuus tästä oli 1,9 miljoonaa euroa.


title: Sedu Koskinen

text: Koskinen avasi lokakuussa 2011 Helsinkiin musiikkiteatteri Koiton, jonka yhteydessä toimivat myös samppanjabaari Skumppa sekä ravintola Koiton grilli. Koskinen ajautui kuitenkin nopeasti riitoihin muiden omistajien kanssa, jotka syyttivät Koskista liian kalliin remontin toteuttamisesta ravintolan avauksen yhteydessä. Yritys haettiin lopulta konkurssiin elokuussa 2012. Siihen mennessä omistajat olivat tehneet tappiota noin 300 000 euroa, joista 100 000 oli Koskisen tappion osuus.


title: Sedu Koskinen

text: Koskinen avasi myös Namu Food & Lounge -ravintolan Helsingin keskustaan marraskuussa 2011. Namuravintolat Oy teki tappiota vuosina 2011, 2012 ja 2013, mutta vuodesta 2014 lähtien toiminta on ollut voitollista. Ravintola Koiton tapaan Koskinen oli tehnyt Namua perustaessaan merkittävästi velkaa, jota ei pystytty riittävästi lyhentämään liikevoiton kasvusta huolimatta. Koskinen myi valtaosan Namuravintolat Oy:stä suomalaiselle ravintolajätti Restamaxille, joka osti myös Koskisen Hernesaaren ravintolakompleksin. Restamax otti hoitaakseen ravintolalle kertyneet miljoonaluokan velat. Namuravintolat hakeutui konkurssiin marraskuussa 2018.


title: Owen Hart

text: Owen James Hart (7. toukokuuta 1965 Calgary, Alberta – 23. toukokuuta 1999) oli kanadalainen showpainija ja viihdyttäjä. Hänet tunnetaan parhaiten kehänimellä Owen Hart, jonka lisäksi hänet tunnetaan myös nimillä The Rocket, The King of Harts, The Black Hart ja The Blue Blazer. Hänen isänsä Stu Hart oli promoottori ja hänen veljensä Bret Hart vapaapainija. Yhdysvaltojen kansalaisuuden hän sai äitinsä kautta, koska tämä oli syntynyt New Yorkissa.


title: Owen Hart

text: Owen Hart menehtyi vuonna 1999 WWE:n (silloisen WWF:n) "Over the Edge" PPV-tapahtumassa, jossa hänen oli tarkoitus laskeutua katosta vaijeria pitkin kehään. Sisääntulon aikana vaijeri petti ja Owen Hart putosi vajaat 24 metriä suoraan kehätolppaan ja menehtyi lähes heti aortan repeämään.


title: Owen Hart

text: Hänellä piti onnettomuuden tapahtuessa olla ottelu Godfatheria vastaan, mutta traaginen onnettomuus peruutti ottelun. Blue Blazerin (Owen Hartin) viimeiset kommentit, vapaasti käännettynä: "Godfather, arkkiviholliseni, hän on ainut paha, joka WWF:ssä on. Mutta ei syytä huoleen, otan asian vastuulleni. Voitan hänet, tiedätkö miksi? Koska otan aina vitamiinini, luen rukoukseni ja juon maitoni! Woo!"


title: Fort Knox

text: Fort Knox (vuoteen 1932 asti Camp Knox) on vuonna 1918 perustettu Yhdysvaltain maavoimien tukikohta Kentuckyssa Louisvillen eteläpuolella. Sen pinta-ala on 441 neliökilometriä.


title: Fort Knox

text: Tukikohta on kuuluisa siellä olevan, maailman toiseksi suurimman kultavarannon takia. Kultavaranto koostuu 368 000 kultaharkosta, joiden yhteenlaskettu paino on noin 4 578 tonnia. Kultavarannon säilytyspaikan Fort Knoxiin rakennutti Yhdysvaltain valtiovarainministeriö vuonna 1936. Kullan lisäksi siellä on säilytetty mm. arvokkaita asiakirjoja. Kultamäärältään mitaten vielä suurempi varastopaikka on New Yorkissa Manhattanilla Federal Reserve Bankin tiloissa, missä säilytettävän kultavarannon koko on noin 7 000 tonnia. Tukikohdan valtion turvallisuudelle merkittävän aseman vuoksi sinne ei ole päästetty vierailijoita kuin kerran vuonna 1974, jolloin noin sata median edustajaa ja tusinan verran Yhdysvaltain edustajainhuoneen jäseniä pääsi sinne vierailulle.


title: Fort Knox

text: Vuoden 2000 väestönlaskennassa Fort Knoxissa oli 12 377 asukasta, 2 748 kotitaloutta ja 2 596 perhettä. Asukkaista 66,32 % oli valkoihoisia, 23,08 % afroamerikkalaisia, 0,73 % intiaaneja, 1,65 % aasialaisia ja 8,24 % muita. Vuonna 2010 Fort Knoxin väkiluku oli 10 124.


title: Fort Knox

text: Luettelo on epätäydellinen.James Bond -elokuvassa "007 ja Kultasormi" vuodelta 1964 kullanhimon riivaama Auric Goldfinger aikoo saattaa Yhdysvaltain ja maailman talouden sekasortoon saastuttamalla maailman tunnetuimman kultavarannon - Fort Knoxin - ydinsäteilyllä räjäyttämällä siellä kiinalaisten hänelle antaman ydinpommin. Bond onnistuu estämään tämän.


title: Fort Knox

text: L. Ron Hubbardin romaaniin "Battlefield Earth" perustuvassa elokuvassa "Taistelukenttä Maa" vuodelta 2000 ihmiskunnan jäänteet antavat Fort Knoxista kultaa sitä himoitseville avaruusolennoille.


title: Teknologinen konvergenssi

text: Teknologinen konvergenssi tarkoittaa suuntausta, jossa erilliset teknologiat lähestyvät toisiaan ja muuttuvat samankaltaisemmiksi. Ilmiöstä voidaan käyttää myös termiä teknologinen samankaltaistuminen tai teknologinen samaistuminen.


title: Teknologinen konvergenssi

text: Esimerkiksi tietokoneeseen on sen kehityksen aikana konvergoitunut, yhtynyt mm. laskin (taulukkolaskenta), kirjoituskone (tekstinkäsittely), posti (sähköposti), pankki (maksaminen Internetissä), kirjasto (Internet), pelaaminen (tietokonepelit).


title: Teknologinen konvergenssi

text: Taloudellisessa yhteydessä voidaan tarkoittaa toimialojen teknologista konvergenssia. Siinä on kyse eri toimialoilla olevien yritysten käyttämien tai tuottamien tuotteiden sekä palveluiden teknologioiden samankaltaistumisesta.


title: Eero Kytölä

text: Eero Ilmari Kytölä (s. 10. elokuuta 1962 Helsinki) on suomalainen entinen keski- ja pikamatkojen juoksija.


title: Eero Kytölä

text: Kytölä voitti 1 500 metrin juoksun Suomen mestaruuden vuonna 1985 ajalla 3.42,99 . 800 metrillä hän oli hopealla vuosina 1985 ja 1986 sekä pronssilla vuonna 1983. Hallissa hän saavutti SM-hopeaa 800 metrillä vuonna 1985.


title: Eero Kytölä

text: Kytölä juoksi 800 metrillä Berliinissä 23. elokuuta 1985 ajan 1.46,44, jolla hän on matkan yhdeksänneksi nopein suomalaisjuoksija . Seuratasolla hän edusti Helsingin Kisa-Veikkoja.


title: Jukka Savonheimo

text: Reino Jukka Antero Savonheimo (s. 20. lokakuuta 1966 Helsinki) on suomalainen keski- ja kestävyysmatkojen juoksija sekä maastojuoksija. Parhaiten Savonheimo on menestynyt 1 500 metrin matkalla.


title: Jukka Savonheimo

text: Savonheimo voitti 1 500 metrin juoksun Suomen mestaruuden Oulussa 1990 ja Jyväskylässä 1992 . Hopealla hän on tällä matkalla ollut 1988, 1991 ja 1995 sekä pronssilla 1993, 1994 ja 1997. Hallissa Savonheimo on voittanut SM-kultaa 1 500 metrillä 1996 ja 1998 sekä 3 000 metrillä 1990, 1993, 1996 ja 1998. Hopealla hän oli sisäradalla 1 500 metrillä 1999. Maastojuoksussa paras SM-sijoitus on lyhyen radan kilpailun pronssi vuodelta 1998. Maastojuoksun EM-kilpailuissa hän on ollut kahdesti. Vuonna 1996 Belgian Charleroissa hän juoksi sijalle 48. ja 1997 Portugalin Oeirasissa hän oli 66.


title: Jukka Savonheimo

text: Seuratasolla Savonheimo edustaa Turun Weikkoja.


title: Heian-kausi

text: Heian-kausi () on klassisen Japanin historian viimeinen kausi, joka kesti vuodesta 794 vuoteen 1185. Heian-kaudella kungfutselaisuus ja muut kiinalaiset vaikutukset saavuttivat Japanissa huippunsa. Heian-kautta pidetään myös Japanin keisarillisen hovin huippukautena ja kausi tunnetaan taiteestaan, erityisesti runoudesta ja kirjallisuudesta. Kausi oli myös samurai-luokan nousun aikaa. Nimi "Heian" tarkoittaa japaniksi "rauhaa".


title: Heian-kausi

text: Heian-kautta edelsi Nara-kausi. Heian-kausi alkoi vuonna 794 Japanin 50. keisarin, Kammun, siirrettyä maan pääkaupungin Heian-kyōhon (nykyinen Kioto). Nimellisesti valta oli keisarilla, mutta todellisuudessa sitä käytti Fujiwara-klaani. Suojellakseen etujaan maakunnissa Fujiwarat ja muut aatelisklaanit tarvitsivat vartijoita, sotilaita ja poliiseja. Niinpä sotilasluokan valta kasvoi koko Heian-kauden ajan. Jo vuonna 939 Taira no Masakado uhkasi keskushallituksen valtaa kansannousussa itäisessä Hitachin provinssissa, ja lähes samaan aikaan Fujiwara no Sumitomo kapinoi lännessä. Sotilasvallankaappauksen uhka oli kuitenkin vielä kaukana.


title: Heian-kausi

text: Sotilasluokan nouseminen hoviin oli Hōgen-kapinan seuraus. Taira no Kiyomori elvytti tällöin Fujiwarojen hallinnon asettamalla pojanpoikansa sijaishallisijan valtaistuimelle. Heidän klaaninsa, Taira-klaani, kaatui vasta Genpei-sodan myötä, jonka jälkeen vuonna 1185 Minamoto no Yoritomo otti vallan keisareilta ja perusti shōgunaatin Kamakuraan. Tämä merkitsi Kamakura-kauden alkua.


title: Heian-kausi

text: Buddhalaisuus alkoi levitä koko Japaniin Heian-kaudella pääasiassa kahden esoteerisen lahkon, Tendain (天台, taivaan jalusta) ja Shingonin (真言, tosi sana), kautta. Tendai sai alkunsa Kiinassa ja perustuu lootussutraan, yhteen mahayana-buddhalaisuuden tärkeimmistä sutrista. Shingon on Japanille alkuperäinen, Kūkain perustama lahko. Kūkai (空海, myös Kobo Daishi, 弘法大師) teki vaikutuksen Kammua (782-806) seuraaviin keisareihin ja myös moniin japanilaisiin sukupolviin ei vain "pyhyydellään" vaan myös kalligrafiallaan, maalauksellaan ja veistoksillaan. Kammu oli itse tärkeä Tendai-lahkon suojelija, ja lahko nousi erittäin vaikutusvaltaiseksi seuraavien vuosisatojen aikana. Hiei-vuorella sijaitsevan Tendai-luostarikompleksin ja vuoren juurella olevan uuden pääkaupungin keisarillisen hovin välille kehittyi tiivis suhde, ja Tendai painottikin opeissaan uskollisuutta keisaria ja valtiota kohtaan. Heian-kaudella syntyi myös Jōdo Shinshū -buddhalaisuus, jonka perusti Shinran.


title: Heian-kausi

text: Vaikka kirjoitettu kiina (Kanbun, 漢文) säilyikin Heian-kaudella keisarillisen hovin virallisena kielenä, kana-merkistöjen kehittäminen ja käyttö aiheuttivat Japanissa kirjallisuuden buumin. Useista uusista kirjallisuuden lajeista, kuten romaanista, kertovasta "monogatari"sta ja esseestä huolimatta lukutaito oli yleistä vain hovin ja buddhalaisen papiston keskuudessa.


title: Heian-kausi

text: Japanin nykyisen kansallislaulun "Kimi Ga Yon" sanat kirjoitettiin Heian-kaudella, kuten myös Murasaki Shikibun "Genjin tarina", yksi ensimmäisistä japaninkielisistä romaaneista. Murasaki Shikibun aikalaisen ja kilpailijan Sei Shōnagon keräsi ajatukseksensa keisarinnan palveluksessa toimiessaan "Tyynykirjaan" (枕草子, "Makura no sōshi") 990-luvulla. Kuuluisa japanilainen "irohana" tunnettu runo kirjoitettiin myös Heian-kaudella.


title: Heian-kausi

text: Vaikka Heian-kausi olikin epätavallisen pitkä rauhallinen kausi, Japani toisaalta heikentyi kaudella taloudellisesti ja suuri osa maan väestöstä ajautui köyhyyteen. Hyväosaisia aatelisia (Yokibito, "hyvät ihmiset") oli noin viisi tuhatta ehkä noin viiden miljoonan asukkaan maassa. Yksi syy samuraiden valtaannousuun olikin hovin kyvyttömyys hallinnoida Japania ja sen provinsseja. Vuoteen 1000 mennessä hallitus ei enää kyennyt painamaan rahaa, joka oli hiljalleen katoamassa. Kaupalle tarpeellisen välineen puute heijastuukin ajanjakson kirjallisuudessa – mm. läheteille annetaan rahan sijasta hyödyllisiä tavaroita, kuten vanha silkkikimono. Fuijwara-hallitsijat eivät myöskään kyenneet pitämään yllä kunnollisia poliisivoimia, mikä jätti matkaajat alttiiksi rosvoille. Tämä heijastuu myös kirjallisuudessa päähenkilöiden yöllä matkustamista kohtaan tuntemina pelkoina.


title: Sugar Ray Leonard

text: Ray Charles Leonard, paremmin tunnettu nimellä Sugar Ray Leonard, (s. 17. toukokuuta 1956 Wilmington, Pohjois-Carolina, Yhdysvallat) on yhdysvaltalainen entinen nyrkkeilijä, joka saavutti uransa aikana amatöörinä olympiakultaa kevyessä välisarjassa Montrealin olympialaisissa 1976 ja ammattilaisena välisarjan, ylemmän välisarjan, keskisarjan, ylemmän keskisarjan ja raskaan keskisarjan maailmanmestaruudet. Lempinimensä "Sugar Ray" hän sai jo amatööriuransa aikana Sugar Ray Robinsonin mukaan.


title: Sugar Ray Leonard

text: Ray Leonard herätti huomiota jo amatöörinä mutta päätti lopettaa nyrkkeilyuransa olympiavoiton jälkeen. Hän kuitenkin pyörsi päätöksensä ja nousi kolmessa vuodessa ammattilaisten välisarjan maailmanmestariksi vuonna 1979. Leonard menetti mestaruutensa Roberto Duránille 1980 kärsityn tappion jälkeen, mutta voitti sen takaisin vuotta myöhemmin käydyssä uusintaottelussa. Tämän jälkeen hän kohtasi kehässä WBA:n maailmanmestarin Thomas Hearnsin, jonka voittaminen teki hänestä välisarjan kiistattoman mestarin.


title: Sugar Ray Leonard

text: Hearns-ottelun jälkeen Leonard lopetti uransa vasemman silmän verkkokalvon irtauman vuoksi. Lopettamisen jälkeen hän alkoi käyttää kokaiinia ja alkoholia, jotta voisi kokea uudestaan osan siitä jännityksestä, jota oli aiemmin tuntenut kehässä. Irtaumasta huolimatta Leonard palasi takaisin kehään ja vuonna 1987 onnistui voittamaan Marvelous Marvin Haglerin keskisarjan maailmanmestaruusottelussa. Hän lopetti jälleen uransa, palasi takaisin vuotta myöhemmin ja voitti ylemmän keskisarjan maailmanmestaruuden 1988. Sugar Ray Leonard ehti lopettaa uransa viisi kertaa ennen viimeistä otteluaan vuonna 1997. Hän hävisi uransa aikana vain kolme ottelua, joista kaksi viimeisissä otteluissaan.


title: Sugar Ray Leonard

text: Leonard oli aikanaan suosittu nyrkkeilijä, joka tunnettiin lähes täydellisestä tyylistään ja luovuudestaan. Hän ja Wilfred Benitez olivat ensimmäiset raskaan sarjan ulkopuoliset nyrkkeilijät, joille maksettiin yli miljoonan dollarin ottelupalkkio, minkä lisäksi Leonard on ensimmäinen urallaan yli 100 miljoonaa dollaria ansainnut nyrkkeilijä. Monet pitävät häntä parhaana raskaansarjan ulkopuolisena nyrkkeilijänä Sugar Ray Robinsonin jälkeen.


title: Sugar Ray Leonard

text: Ray Charles Leonard syntyi 17. toukokuuta 1956 Wilmingtonissa, Pohjois-Carolinassa Getha ja Cicero Leonardin perheeseen. Hän oli viides perheen seitsemästä lapsesta. Hänet nimettiin laulaja Ray Charlesin mukaan, koska äiti toivoi hänestä laulajaa.


title: Sugar Ray Leonard

text: Leonardit muuttivat Washingtonin pohjoisosaan, kun Ray oli kolmevuotias. Myöhemmin he asettuivat esikaupunkiin kaupungin itäpuolelle; ensin Seat Pleasantiin ja vuotta myöhemmin Palmer Parkiin, Marylandiin. Cicero-isä työskenteli kaupassa yövartijana ja Getha-äiti sairaanhoitajana.


title: Sugar Ray Leonard

text: Lapsena Seat Pleasantissa Leonard oli vähällä hukkua puroon tulvan aikana, mutta muuten hänen lapsuutensa oli rauhallinen. Hän vietti aikaansa sarjakuvia lukien ja perheen saksanpaimenkoiran kanssa leikkien. Getha on kuvaillut Rayta hiljaiseksi lapseksi ja sanonut, ettei hänen ”tarvinnut kertaakaan käydä koulussa hänen (Ray Leonard) takiaan”.


title: Sugar Ray Leonard

text: Nyrkkeilystä Leonardin sai kiinnostumaan kolme vuotta vanhempi isoveli Roger, joka oli aloittanut lajin harrastamisen aiemmin. Roger oli näyttänyt voittamiaan nyrkkeilypalkintoja Raylle ja vaatinut tätäkin tulemaan virkistyskeskukseen, missä Roger oli yhdessä keskuksen johtajan kanssa perustanut nyrkkeilyjoukkueen. Vuonna 1969 Leonard kävi ensimmäistä kertaa tutustumassa lajiin keskuksessa, ja vuonna 1971, 14-vuotiaana, hän alkoi harjoitella tosissaan. Keskuksessa hän tutustui myös kuljetusauton kuljettaja Dave Jacobsiin ja vakuutusmeklari Janks Mortoniin, jotka kouluttivat amatöörinyrkkeilijöitä vapaa-ajallaan. He ottivat Leonardin siipiensä suojaan ja koulivat hiljaisesta pojasta nyrkkeilijän. Mortonista tuli myöhemmin yksi Leonardin läheisimmistä ystävistä ja neuvonantajista.


title: Sugar Ray Leonard

text: Jacobsin mukaan Leonard oli rakastettava ja ujo lapsi, joka ei puhunut paljon mutta teki salilla kaiken mitä käskettiin. Leonard suhtautui harjoitteluun alusta alkaen kurinalaisesti, eikä hän myöhemminkään osannut kunnolla selittää, miksi halusi niin kovasti menestyä. Poikkeuksellisen nopeutensa ansiosta Leonard sai huomiota jo amatööriuransa aikana, jolloin hänestä povattiin jo tulevaa mestaria. Palmer Parkin asukkaat jopa lahjoittivat rahaa ja järjestivät myyjäisiä, jotta nuori ja lupaava nyrkkeilijä sai maksettua kilpailumatkansa toisiin kaupunkeihin.


title: Sugar Ray Leonard

text: Leonard voitti amatööriurallaan kolme kansallista Golden Gloves -mestaruutta, AAU:n Yhdysvaltain mestaruuden 63,5 kilon sarjassa vuosina 1974 ja 1975 Potomac Valleyn ja Palmer Parkin joukkueissa sekä Pan-Amerikan kisoissa kultaa México Cityssä 1975. Leonard oli myös mukana Yhdysvaltain nyrkkeilymaajoukkueessa Neuvostoliitto–Yhdysvallat-nyrkkeilymaaottelussa Moskovassa vuonna 1974, jolloin hän oli vain muutamaa päivää alle 18-vuotias. Leonard tunsi itsensä koko Neuvostoliiton matkan ajan masentuneeksi, sillä neuvostoliittolaiset tuntuivat jatkuvasti tuijottavan häntä, koska hän oli musta. Hän pyysi tuona aikana huonetoveriaan jopa rukoilemaan puolestaan. Neuvostoliitto voitti kokonaiskilpailun 7–4 ja Leonard hävisi oman ottelunsa Anatoli Kameneville pistein 2–1.


title: Sugar Ray Leonard

text: Leonardin amatööriuran huipentuma oli kevyen välisarjan kultamitali 1976 kesäolympialaisista Montrealissa. Ennen kilpailuja hän vietti kuukauden Burlingtonissa, Vermontissa nyrkkeilijöiden harjoitusleirillä, minkä jälkeen hän muutti aidattuun ja sotilaiden vartioimaan olympiakylään Montrealissa. Noiden kuukausien aikana Leonard tunsi itsensä usein vangiksi. Hän otteli tyttöystävänsä Juanita Wilkinsonin kuva sukkaan teipattuna ja nousi nopeasti julkisuuteen, koska nyrkkeilykilpailut televisioitiin näkyvästi Yhdysvalloissa. Leonard voitti kaikki kuusi vastustajaansa kolmentoista päivän aikana yksimielisesti tuomaripistein 5–0: ruotsalaisen Ulf Carlssonin, neuvostoliittolaisen V. Limasovin, brittiläisen Clinton McKenzien, itäsaksalaisen Ulrich Beyerin, puolalaisen Kazimierz Szczerban sekä loppuottelussa kuubalaisen Andrés Aldaman.


title: Sugar Ray Leonard

text: Ennen kilpailuja avustaja oli teipannut Leonardin kädet huonosti eräissä harjoituksissa, minkä takia hänen rystysensä kipeytyivät koko kisojen ajaksi. Aldamaa vastaan käymässään ottelussa Leonardin molemmat kädet olivat loukkaantuneet, minkä lisäksi hän kärsi 13 päivän tarkan painonvartioinnin seurauksena nestehukan aiheuttamasta uupumuksesta. Lisäksi hän kärsi voimakkaasta koti-ikävästä, koska ei ollut vieraillut Marylandissa moneen kuukauteen. Hän lähtikin kohti kotiaan Palmer Parkia jo voittoaan seuranneena iltana.


title: Sugar Ray Leonard

text: Kilpailujen jälkeen Leonard hämmästytti monia katsojia ilmoittamalla, ettei aio siirtyä ammattilaiseksi, koska nyrkkeilijän ura ei kiinnosta häntä. Hän totesi Aldamaa vastaan käymänsä ottelun jäävän uransa viimeiseksi ja perusteli päätöstään sanomalla olympiavoiton myötä ”unelmansa olevan nyt saavutettu”. Leonard voitti amatööriurallaan käymistään 150 ottelussa 145.


title: Sugar Ray Leonard

text: Ray Leonardin tarkoituksena oli saattaa loppuun yliopisto-opintonsa Marylandissa ja hankkia ammatti, joka takaisi varmat tulot. Hän halusi työskennellä lasten parissa. Leonard uskoi, että olympiamenestyksen ansiosta hän voisi hankkia tarpeeksi mainostuloja sekä opintojaan että sairaiden vanhempiensa elättämistä varten. Rayn isä Cicero oli sairastunut olympialaisten jälkeen aivokalvontulehdukseen ja äiti Getha koki kaksi lievää sydänkohtausta, minkä takia molemmat olivat työkyvyttöminä sairaalahoidossa. Mainostulojen mahdollisuus kuitenkin kuihtui, kun Leonardin tyttöystävä, myöhempi vaimo Juanita Wilkinson joutui tekemään hänestä isyyskanteen elättääkseen lapsensa. Leonard päätti ryhtyä ammattinyrkkeilijäksi sen jälkeen, kun valmentaja Janks Morton oli neuvonut häntä tekemään ratkaisun nopeasti, sillä ihmiset unohtaisivat pian hänen olympiamenestyksensä. Hän matkusti takaisin Vermontin Burlingtoniin, missä oli harjoitellut olympialaisia varten, ja päätti viikon harkinnan ja rentoutumisen jälkeen ryhtyä ammattilaiseksi. Ratkaisuun vaikutti käsien parantuminen, mutta merkittävin tekijä oli Leonardin vanhempien terveydentila.


title: Sugar Ray Leonard

text: Ray Leonard aloitti ammattilaisuransa tekemällä sopimuksen, jota suurempaa ei ollut koskaan tarjottu yhdellekään aloittelevalle nyrkkeilijälle. Sopimus takasi hänelle 40 000 Yhdysvaltain dollarin ottelupalkkion jo ensimmäisestä ottelusta. Manageriksi hän palkkasi asianajaja Mike Trainerin, joka ei tosin tiennyt mitään nyrkkeilystä, mutta Morton tunsi hänet ja takasi hänen luotettavuutensa. Valmentajan tehtävää varten haastateltiin Eddie Futchia ja Gil Clancya mutta lopulta siihen palkattiin Angelo Dundee, joka tunnettiin raskaansarjan maailmanmestarin Muhammad Alin valmentajana. Myös Dave Jacobs sai jatkaa tehtävissään, sillä Dundee keskittyi enimmäkseen tyyliltään sopivien, haastavien vastustajien valitsemiseen ja Leonardin uran edistämiseen. Trainerin mukaan Dundeen tehtävä oli toimia Leonardin taustajoukkojen ”puheenjohtajana” ja kertoa oma, ulkopuolinen mielipiteensä asioista miehille, jotka tunsivat toisensa hyvin.


title: Sugar Ray Leonard

text: Ensimmäisessä ammattilaisottelussaan Leonard kohtasi puertoricolaisen Luis Vegan 5. helmikuuta 1977. Uran aloitus sai poikkeuksellisen paljon huomiota, sillä Baltimoressa, Marylandissa käyty kamppailu oli illan pääottelu ja CBS televisioi sen kaikkialle Yhdysvaltoihin. Ottelupaikalla oli 10 170 katsojaa, kun Leonard aloitti uransa pistevoitolla Vegasta, jolle maksettiin ottelusta ainoastaan 650 dollarin palkkio. Leonard tienasi ottelupalkkionsa lisäksi 30 000 dollarin osuuden lipputuloista ja 10 000 dollarin osuuden CBS:n ostamista televisio-oikeuksista. Niinpä manageri Mike Trainer pystyi maksamaan 21 000 dollarin velan, joka oli otettu Leonardin ammattilaisuran käynnistämiseksi ja jolla hänen harjoittelunsa oli kustannettu viimeisten 18 kuukauden ajan.


title: Sugar Ray Leonard

text: Jo olympialaisissa Leonardia oli kutsuttu Sugar Ray Robinsoniin viitaten Sugar Rayksi, mutta nimi vakiintui vuoden 1978 loppuun mennessä, jolloin hän oli voittanut kaikki 17 otteluaan, mukaan lukien MM-haastajat Randy Shieldsin ja Armando Munizin. Joidenkin mielestä nuori nyrkkeilijä oli ylimielinen käyttäessään lempinimeä, mutta itse Ray Robinsonkin kommentoi olevansa siitä vain mielissään. Monia Ray-nimisiä nyrkkeilijöitä oli myös ennen Leonardia kutsuttu samalla lempinimellä.


title: Sugar Ray Leonard

text: Suosion myötä myös palkkiot kasvoivat. Leonardin manageri Trainer onnistui neuvottelemaan ottelusopimuksia eri televisiokanavien kanssa ja hankkimaan myös osuuden otteluareenojen lipputuloista.


title: Sugar Ray Leonard

text: 30. marraskuuta 1979 Sugar Ray Leonard kohtasi WBC-liiton maailmanmestarin Wilfred Benitezin Las Vegasin Caesars Palacessa käydyssä mestaruusottelussa. Benitez tienasi kamppailusta 1,2 ja Leonard 1,1 miljoonaa dollaria. Se oli ensimmäinen kerta, kun muut kuin raskaansarjan nyrkkeilijät saivat yli miljoonan dollarin ottelupalkkion. Benitezin ja Leonardin kohtaaminen oli myös ensimmäinen raskaansarjan ulkopuolinen nyrkkeilyottelu, joka esitettiin televisiossa parhaaseen katseluaikaan. Ennen ottelua Muhammad Ali kehotti puhelimessa Leonardia välttämään kaikkia liikkeitä, joita tuomarit voisivat pitää vastustajan ärsyttämisenä. Alin ohjeiden mukaisesti Leonard kävikin ottelun tavallisella perustyylillä. Hän johti kamppailua alusta loppuun, mutta viimeisessä erässä valmentaja Angelo Dundee halusi varmistaa mestaruuden ja kehotti suojattiaan hyökkäämään kovemmin. Leonard teki työtä käskettyä ja kaatoi Benitezin kanveesiin aivan erän lopussa. Kehätuomari Carlos Padilla keskeytti ottelun, kun sitä oli jäljellä enää kuusi sekuntia.


title: Sugar Ray Leonard

text: Leonard puolusti mestaruuttaan ensimmäisen kerran brittiläistä Dave Greenia vastaan ja tyrmäsi tämän neljännessä erässä. Green oli entinen, tunnettu maailmanmestari, mutta monien mielestä jo liian vanha haastajaksi. Seuraavaksi Leonard kohtasi kevyen sarjan maailmanmestaruutta vuosia hallinneen ja nyt välisarjaan nousseen Roberto Duránin Kanadassa Montrealissa. Ottelusta tuli taloudellisesti kaikkien aikojen tuottavin, sillä sen tulojen laskettiin yltäneen jopa 29 miljoonaan dollariin. Leonard oli turhautunut ennen kamppailua sananvaihtoon Duránin kanssa ja päätti voittaa hänet tämän omalla tyylillä. Hän seisoi läpi ottelun jalat tiukasti maassa ja yritti voittaa ”Kivinyrkkinä” tunnetun Dúranin suorassa iskunvaihdossa. Taktiikka ei toiminut, ja niin Leonard kärsi uransa ensimmäisen tappion 15-eräisen ottelun jälkeen yksimielisesti pistein, kun kaikki kolme tuomaria pitivät Duránia voittajana yhden tai kahden pisteen erolla. Myöhemmin Leonard on kommentoinut kamppailua: ”Montrealin ottelu ei ollut nyrkkeilyottelu vaan katutappelu. En hyödyntänyt taitojani silloin.”


title: Sugar Ray Leonard

text: Leonard ja Durán kohtasivat uusintaottelussa 25. marraskuuta 1980 New Orleansissa. Kertoimet ottelijoiden välillä olivat tasan, vaikka Leonardin uskottiinkin pystyvän välttämään aiemman kamppailun ongelmat. Ottelun kuusi ensimmäistä erää olivat tasaisia, ja Leonard liikkui paljon pyrkien kamppailutilanteissa tekemään varovaisia aloitteita. Seitsemännessä erässä hän alkoi ärsyttää Duránia liikkumalla kädet alhaalla ympäri kehää ja nöyryytti tätä läpsäisemällä yllättäen vastustajaansa kasvoille vasemmalla kädellään, kun oli ensin hämännyt tätä nostamalla oikean kätensä lyöntiasentoon. Kesken kahdeksannen erän Durán käänsi selkänsä vastustajalleen ja luovutti ottelun sanomalla: ”No más” (espanjaa, suom. ”Ei enää”). Durán päätti luovuttamisesta itse, eikä sille havaittu mitään ulkoista syytä. Vaikka mestari vetosikin vatsakramppiin ja oikean käden kipeytymiseen, luovuttamista pidettiin silti aiheettomana. Leonard sai takaisin WBC:n maailmanmestaruutensa ja mestarin itsestään selvänä haastajana pidettiin WBA-liiton maailmanmestari Thomas Hearnsia.


title: Sugar Ray Leonard

text: 28. maaliskuuta 1981 Leonard puolusti välisarjan mestaruuttaan menestyksekkäästi Larry Bondsia vastaan, ja 25. kesäkuuta hän otteli ylemmän välisarjan WBA-liiton maailmanmestaruudesta Ayub Kalubea vastaan. Texasin Houstonissa käytyä ottelua seurasi 30 000 ihmistä. Leonard väsytti Kaluben nopeudellaan ja painosti häntä iskusarjoillaan, vaikka Kalube oli aiemmin väsyttänyt omat vastustajansa samalla tyylillä. Leonard voitti uuden maailmanmestaruutensa yhdeksännessä erässä teknisellä tyrmäyksellä, kun Kalube keskeytti. Hän kuitenkin luopui mestaruudestaan jo kuukautta myöhemmin, koska kahta eri painoluokan titteliä ei saanut pitää hallussaan samanaikaisesti.


title: Sugar Ray Leonard

text: Caesars Palacessa 16. syyskuuta 1981 Sugar Ray Leonard kohtasi Thomas Hearnsin ottelussa, jossa olivat panoksena Hearnsin WBA- ja Leonardin WBC-liiton välisarjan maailmanmestaruudet. Ottelu herätti runsaasti huomiota etukäteen, ja tyylillisesti erilaisten nyrkkeilijöiden välisestä ottelusta ennakoitiin klassikkoa. 22-vuotias Hearns tunnettiin voimanyrkkeilijänä, kun taas 25-vuotiasta Leonardia pidettiin taitavampana ja nopeampana. Vedonlyöntikertoimet kuitenkin nostivat voittamattomana otelleen Hearnsin ottelun ennakkosuosikiksi kertoimin 7-5. Liput myytiin loppuun kymmenen päivää ennen ottelua, ja tulot nousivat 32 miljoonaan, mikä ylitti aiemman, Leonardin ja Duránin ensimmäisen ottelun tekemän ennätyksen.


title: Sugar Ray Leonard

text: Ottelun ensimmäiset kaksi erää menivät Hearnsille selvästi pääosin siksi, että hän pyrki jatkuvasti hyökkäämään kohti Leonardia. Hearns hallitsi kamppailua ensimmäiset viisi erää ja löi Leonardin silmäkulman auki kolmannessa erässä. Ottelu kääntyi kuitenkin Leonardin eduksi hänen horjutettuaan Hearnsia kuudennessa erässä. Arvostelutuomareiden pisteissä Hearns oli kuitenkin johdossa, minkä lisäksi hänen onnistui voittaa nimiinsä 9. ja 10. erä. Leonard horjutti Hearnsia jälleen 13. erässä, ja Hearns kaatui Leonardin iskusarjan jälkeen ensimmäistä kertaa kanveesiin, mutta erä ehti loppua ennen luvunlaskun päättymistä. 14. erässä Leonard pääsi lyömään Hearnsia iskusarjoillaan, minkä seurauksena kehätuomari Dave Pearl päätti keskeyttää ottelun, kun erää oli kulunut 1,45 minuuttia. Leonard julistettiin kamppailun voittajaksi ja välisarjan kiistattomaksi maailmanmestariksi teknisellä tyrmäyksellä. Kehätuomarin mielestä Leonard oli koko ajan ollut selvästi johdossa, minkä takia hän arvosteli ottelun jälkeen ankarasti tuomarien toimintaa ja uskoi, että Caesars Palacessa olisi syntynyt mellakka, mikäli Hearns olisi voittanut pistein. Leonard taas ei ollut yllättynyt vaan totesi olleensa tappiolla pisteillä myös Duránia ja Kalubea vastaan, vaikka olikin heidät lopulta voittanut.


title: Sugar Ray Leonard

text: Sittemmin Leonard puolusti mestaruuttaan menestyksekkäästi Bruce Finchiä vastaan helmikuussa 1982. Hearnsin jälkeen Leonardille oli vaikea löytää kiinnostavia vastustajia, ja maailmanmestari joutui käyttämään runsaasti aikaa vastustajansa kykyjen esille tuomiseen. Leonard otti helpon voiton Finchista, mutta hänestä tuntui pahalta nähdä tämän perheen itkevän tappion vuoksi. Hän tunsi pettäneensä itseään, kun hän oli uskotellut vastustajaansa paremmaksi kuin mitä tämä todellisuudessa oli. Toukokuulle sovittu ottelu Roger Staffordia vastaan oli pakko perua, kun Leonardilla todettiin nyrkkeilijöillä yleinen verkkokalvon irtauma vasemmassa silmässä. Hän oli saanut vamman harjoituksissa ja joutui sen takia leikkaukseen. Leikkauksen jälkeen Leonard ilmoitti jäävänsä puolen vuoden sairauslomalle, mutta monien yllätykseksi julkistikin 9. marraskuuta Baltimoren Civic Centerissa (ensimmäisen ottelunsa areenalla) lopettavansa uransa. Suunnitteilla ollut, 20 miljoonan dollarin arvoinen ottelu keskisarjan maailmanmestaruudesta Marvelous Marvin Hagleria vastaan jouduttiin perumaan.


title: Sugar Ray Leonard

text: Lopetettuaan uransa Leonard esiintyi usein julkisuudessa otteluiden tv-kommentaattorina mutta torjui kysymykset paluustaan. Hän on myöhemmin sanonut, että uran lopettaminen 26-vuotiaana oli suuri henkinen taakka, joka painoi häntä joka päivä. Leonard kertoi jatkavansa uraansa joulukuussa 1983, puolitoista vuotta viimeisimmän ottelunsa jälkeen. Hän mainosti lehdistökonferenssissa tulevaa ottelua, jonka hän kävisi 23-vuotiasta Kevin Howardia vastaan, pitämällä käsissään kylttiä jossa luki ”The Best Is Back” (suom. ”Paras on tullut takaisin”).


title: Sugar Ray Leonard

text: Paluuottelu piti järjestää jo 25. helmikuuta 1984, mutta kun lääkärintarkastuksessa havaittiin vika Leonardin oikeassa silmässä, ottelu siirtyi 11. päivään toukokuuta. Leonard kävi neljännessä erässä kanveesissa, mikä oli ensimmäinen kerta hänen urallaan, eikä hän ollut enää yhtä nopea kuin ennen. Lopulta hän voitti ottelun yhdeksännessä erässä teknisellä tyrmäyksellä mutta ilmoitti sen jälkeen lopettavansa jälleen uransa. Hän sanoi menettäneensä halunsa nyrkkeillä ja tajunneensa heti kellon soitua, ettei halunnutkaan olla kehässä. Leonard jatkoi työtään lajin parissa esiintymällä asiantuntijana ottelutapahtumissa ja HBO:n ottelulähetyksissä.


title: Sugar Ray Leonard

text: Leonard palasi harjoitussalille keväällä 1986 ja ilmoitti haluavansa kohdata Marvelous Marvin Haglerin ottelussa keskisarjan maailmanmestaruudesta. Leonard oli aiemmin vastannut toimittajan kysymykseen mahdollisesta paluustaan, että hän voisi palata ainoastaan kohdatakseen Haglerin. Leonard ja Hagler olivat saman vuoden tammikuussa keskustelleet siitä, miten mahtava heidän välisestään ottelusta olisi tullut. Leonard kertoi samalle toimittajalle ottelevansa Hagleria vastaan, jos tämä haluaa otella häntä vastaan. Manageri Mike Trainerin mukaan tämän kommentin jälkeen ”helvetti pääsi irti”.


title: Sugar Ray Leonard

text: Leonard esitti virallisen haasteensa Haglerille 1. toukokuuta 1986, ja 109 päivää myöhemmin 18. elokuuta hän sai myöntävän vastauksen. Hagler oli harkinnut jo eläkkeelle vetäytymistä, mutta hänen väitetään sanoneen, ettei hän halunnut tulla muistetuksi Sugar Ray Leonardin välttelemisestä. Pari kohtasi 6. huhtikuuta 1987 maailmanmestaruusottelussa, johon Leonard lähti altavastaajana vedonlyöntisuhteessa 5–2. 33-vuotias Hagler oli otellut häviöttä viimeiset kymmenen vuotta ja hallinnut seitsemän vuotta keskisarjan mestaruutta, mutta 30-vuotias Leonard ei ollut edes otellut kolmeen vuoteen. Leonard tienasi ottelusta 11–12 miljoonaa, ja maailmanmestari Haglerin palkkio oli 13–14 miljoonaa dollaria.


title: Sugar Ray Leonard

text: Ottelun väitettiin herättäneen enemmän huomiota kuin raskaansarjan maailmanmestaruusottelu "Thrilla in Manila" Muhammad Alin ja Joe Frazierin välillä. Kamppailun alussa Leonard liikkui paljon ja pyrki lyömään iskusarjoja häntä takaa ajaneeseen Hagleriin. Leonard voitti selvästi ottelun neljä ensimmäistä erää, vaikka Hagler yritti muuttaa tilannetta ottelemalla vuorotellen vasen- ja oikeakätisesti ("southpaw" ja "orthodox"). Viidennessä ja kuudennessa erässä Hagler pääsi haluamalleen etäisyydelle ja onnistui voittamaan erät, ja yhdeksännessä erässä hän onnistui ajamaan Leonardin nurkkaan ja lyömään tätä iskusarjoilla. Leonard pääsi kuitenkin pois ja löi iskusarjoja Haglerin kasvoihin. Ottelu päättyi 12. erän jälkeen pistetuomioon, joka jakoi asiantuntijoiden ja nyrkkeilyn harrastajien mielipiteitä: kaksi tuomaria nimesi Leonardin voittajaksi pistein 118–110 ja 115–113, kun taas yksi tuomari piti Hagleria voittajana pistein 115–113. Näin Leonardista tuli 30-vuotiaana keskisarjan maailmanmestari. "Ring Magazine" nimesi kamppailun "Vuoden otteluksi" ja Leonardin voiton "Vuoden yllätykseksi". Seuraavassa kuussa Leonard ilmoitti jälleen lopettavansa uransa.


title: Sugar Ray Leonard

text: Leonardin lopettamispäätös ei taaskaan pitänyt, vaan hän otteli 7. marraskuuta 1988 Don Lalondea vastaan. Hän tyrmäsi Lalonden yhdeksännessä erässä ja voitti kaksi titteliä: avoinna olleen ylemmän keskisarjan mestaruuden sekä Lalonden hallussa olleen raskaan keskisarjan mestaruuden. Hän puolusti mestaruuttaan kahdesti ja kohtasi vuonna 1989 toista kertaa Thomas Hearnsin 12-eräisessä ottelussa. Leonard ansaitsi kamppailusta 14 miljoonaa dollaria ja oli ennakkosuosikki suhdeluvulla 3-1.


title: Sugar Ray Leonard

text: Ottelu oli toinen Leonardin ja Hearnsin välillä. Se alkoi rauhallisesti Hearnsin yrittäessä pitää etäisyyttä vastustajaansa jabinsa avulla. Kolmannessa erässä nähtiin illan ensimmäinen yllätys, kun Hearns kahdella oikealla suorallaan kaatoi Leonardin kanveesiin. Tämä kuitenkin nousi nopeasti ylös ja voitti seuraavat kolme erää. Viidennessä erässä Leonard aloitti vimmaisen hyökkäyksen, josta Hearns selvisi vain nojaamalla köysiin. Kun Hearns oli voittanut ottelun kuudennen erän, kamppailu jatkui epätasaisena eikä kumpikaan kyennyt ottamaan sitä hallintaansa. Kymmenennessä erässä Leonardin oikea suora teki haavan Hearnsin silmän alapuolelle, mutta verenvuoto saatiin tyrehtymään erätauon aikana. Yhdennessätoista erässä Leonard kävi toista kertaa kanveesissa ja joutui lähtemään ottelun viimeiseen erään epätietoisena tasaisen kamppailun tilanteesta. Leonard sai Hearnsin jälleen köysiin 12. erässä ja löi häntä iskusarjoilla kamppailun päättymiseen asti.


title: Sugar Ray Leonard

text: Kehätuomarit tuomitsivat ottelun tasapeliksi pistein 113-112, 113-112 ja 112-112. Kumpikaan nyrkkeilijä ei protestoinut tuomiota vastaan. Leonard sanoi kamppailun jälkeen, että sekä hän että Hearns olivat nyt viimeistään todistaneet olevansa mestareita.


title: Sugar Ray Leonard

text: Kuusi kuukautta myöhemmin Leonard kohtasi Roberto Duránin kolmatta kertaa urallaan. Leonard lähti kamppailuun ennakkosuosikkina suhdeluvulla 9-5 ja otteli teknisesti puhtaalla tyylillä, jota hän on itse myöhemmin kuvaillut ”sellaiseksi, mitä yritetään opettaa nuorille nyrkkeilijöille”. Yhdennessätoista erässä Duránin isku avasi haavan Leonardin vasempaan silmäkulmaan, ja viimeisen erän lopuilla myös oikeaan silmäkulmaan aukesi haava. Tämä ei kuitenkaan estänyt Leonardia ottamasta Duránista selkeää 3-0 pistevoittoa. Durán iski kamppailun aikana 588 iskua, joista osumia 84, kun taas Leonard sai perille 228 lyömistään 438 iskusta. Kamppailun jälkeen hän lopetti jälleen uransa.


title: Sugar Ray Leonard

text: Vuoden 1990 Leonard piti taukoa, mutta 1991 hän kohtasi alemman keskisarjan mestarin Terry Norrisin Madison Square Gardenissa. Leonard kävi ottelussa kaksi kertaa lattiassa ja hävisi yksimielisellä päätöksellä. Välittömästi ottelun jälkeen hän ilmoitti lopettavansa uransa, mutta palasi kehään vuonna 1997 ja kärsi tappion Hector Camacholle. Tappion jälkeen Leonard ilmoitti uransa jälleen päättyneen mutta ilmoitti pian palaavansa taas. Hänen piti kohdata Tony Menefee 15. helmikuuta 1998, mutta ottelu peruuntui, koska Leonard ei pitänyt itseään tarpeeksi motivoituneena.


title: Sugar Ray Leonard

text: Kun Leonard viimein lopetti uransa, hänen ammattilaistilastoissaan oli 36 voittoa (joista 25 tyrmäyksellä), 3 tappiota ja yksi tasapeli.


title: Sugar Ray Leonard

text: Leonard meni naimisiin Juanita Wilkinsonin kanssa vuonna 1980. Heillä oli jo tuolloin lapsi Ray Jr., ja vuonna 1984 syntyi toinen poika Jarrel. Juanita ei koskaan pitänyt nyrkkeilystä. Hän esimerkiksi uhkasi tappavansa miehensä, jos tämä kohtaisi Haglerin oltuaan sitä ennen sivussa nyrkkeilyotteluista kolmen vuoden ajan. Hän myös vaati Leonardia käymään jokaisen ottelun jälkeen läpi useita lääketieteellisiä testejä ollakseen varma miehensä terveydestä.


title: Sugar Ray Leonard

text: Avioliitto päättyi kymmenen vuoden jälkeen 1990 avioeroon. Avioeron aikana Juanita syytti Leonardia fyysisestä hyväksikäytöstä, johon tämä oli syyllistynyt alkoholin vaikutuksen alaisena aiempana kesänä. Skandaalin tultua ilmi Leonard ilmoitti maaliskuussa 1991 pitämässään lehdistötilaisuudessa käyttäneensä kokaiinia ja runsaasti alkoholia vuosina 1982–1986, jolloin hän piti taukoa nyrkkeilystä. Hän yritti omien sanojensa mukaan hakea aineista samaa jännitystä, jota oli aiemmin kokenut nyrkkeillessään, ja kertoi pitävänsä jälkikäteen sitä lapsellisena ja typeränä.


title: Sugar Ray Leonard

text: Leonard tapasi näyttelijä-malli Bernadette Robin vuonna 1989 ja meni hänen kanssaan naimisiin elokuussa 1993. Heillä on kaksi lasta, Camille ja Daniel Ray.


title: Sugar Ray Leonard

text: Sugar Ray Leonard oli nopea nyrkkeilijä, joka kykeni väistelemään vastustajansa iskuja ja lyömään iskusarjoja. Nuorempana hän käytti samanlaista kumartumiseen ja ylävartalon heiluttamiseen perustuvaa tyyliä kuin Joe Frazier, mutta vaihtoi sitä tutustuttuaan Muhammad Alin otteluihin. Alin kautta hän alkoi opiskella toiseksi esikuvakseen nimeämänsä Sugar Ray Robinsonin tyyliä. Hän väisti iskuja taaksepäin nojautumalla, minkä hän omaksui Alilta ja Ken Nortonilta.


title: Sugar Ray Leonard

text: Leonardin tekniikkaa on pidetty lähes täydellisenä, minkä lisäksi hän kykeni otteluissaan tekemään usein luovia ratkaisuja. "Sports Illustratedin" Pat Putnam kuvaili hänen ottelutyyliään ”sekoitukseksi nopeutta, viehkeyttä ja räjähtävää voimaa”. Leonard tunnettiin nopeasta älystään ja siitä, miten hän opetteli uusia asioita katselemalla vanhojen nyrkkeilijöiden otteluista kuvattuja filmejä.


title: Sugar Ray Leonard

text: Monet pitävät Leonardia nykyään parhaana raskaansarjan ulkopuolisena nyrkkeilijänä Sugar Ray Robinsonin jälkeen. Suomalainen nyrkkeilytoimittaja Ilmo Lounasheimo kutsui "Kehän sankarit" -kirjassaan Leonardia ainoaksi "Sugar Rayksi" Robinsonin jälkeen, joka todella oli lempinimensä arvoinen. Reutersille, ESPN:lle ja TigerBoxing.comille kirjoittava nyrkkeilytoimittaja Kieran Mulvaney sijoitti hänet vuonna 2009 ESPN:n listalla kaikkien aikojen 12. parhaaksi nyrkkeilijäksi. Leonard valittiin nyrkkeilyn Hall of Fameen kesäkuussa 1997.


title: Sugar Ray Leonard

text: Leonard oli ensimmäinen yli sata miljoonaa dollaria urallaan tienannut nyrkkeilijä.


title: Sugar Ray Leonard

text: Leonard esiintyi 1980-luvun alussa televisiomainoksissa. Näistä tunnetuin oli 7 Up -virvoitusjuomalle tehty mainosvideo, jossa esiintyi myös hänen poikansa Ray Jr. Varsinaisena näyttelijänä hänet nähtiin ensimmäisen kerran "Kauhua kryptasta" -sarjan jaksossa, jossa hän esitti haudankaivajaa. Sen jälkeen hän on esiintynyt pienissä rooleissa monissa tv-sarjoissa ja elokuvissa, mm. etsivä Benny Lewisina kolmessa "L.A. Heat" -tv-sarjan jaksossa. Leonard on myös tehnyt monia cameo-rooleja elokuvissa, kuten "I Spy" ja "Taistelija".


title: Sugar Ray Leonard

text: Hän oli mukana tekemässä "Contender – Haastaja" -tv-sarjaa vuosina 2005–2007. Sarjassa 16 ammattinyrkkeilijää kilpaili keskenään miljoonan dollarin palkinnosta. Leonard toimi sarjassa tuottajana, juontajana ja nyrkkeilijöiden valmentajana yhdessä Sylvester Stallonen kanssa.


title: Luettelo 3 000 metrin juoksun Suomen mestareista

text: Tämä on luettelo 3 000 metrin juoksun Suomen mestareista. 3 000 metrin juoksun Suomen mestaruuksista kilpailtiin naisten sarjassa Kalevan kisoissa vuosina 1972–1994. Päivi Tikkanen voitti matkan kymmeneen kertaan.


title: Huutoniemi

text: Huutoniemi () on Vaasan vanhimpia omakotialueita. Huutoniemeltä on keskustaan noin kolme kilometriä. Huutoniemellä on monipuoliset palvelut, muun muassa Kotipizza, R-Kioski, K-Market, K-Supermarket, Kuninkaan apteekki, kirkko, ala-aste, ravintola Kitupiikki, kaksi päiväkotia sekä avoin päiväkoti. Siellä sijaitsee myös Vaasan Keskussairaalan psykiatrinen yksikkö. Suojeltu Aaltopuiston asuinalue sijaitsee Huutoniemellä.


title: Huutoniemi

text: Huutoniemellä sijaitsee myös ammattikorkeakoulu Novian sosiaali- ja terveysalan yksikkö.


title: Painelu-puhalluselvytys

text: Painelu-puhalluselvytyksen (PPE) tarkoituksena on keinotekoisesti ylläpitää elimistön verenkiertoa ja hapen saanti. PPE:llä saadaan aikaiseksi hetkellisesti kohtuullinen verenkierto, mutta tällä ei kuitenkaan saada pidettyä ihmistä loputtomiin "elossa".


title: Painelu-puhalluselvytys

text: Suositeltava painelu–puhalluselvytysrytmi on 30:2, mutta myös tiheämpää puhallusrytmiä on käytetty. Painelu-puhalluselvytystä aloitettaessa on tarkistettava potilaan hengitysteiden avoimuus ja avattava ne taivuttamalla päätä kevyesti taaksepäin.


title: Painelu-puhalluselvytys

text: PPE on suositeltu tapa elvyttää onnettomuuden uhria, jos uhri ei hengitä. Elvytystä jatketaan, kunnes ammattiapu on paikalla, hengitys palautuu tai elvyttäjän voimat ehtyvät.Käytä aikuisen paineluelvytykseen kumpaakin kättä, kämmenet päällekkäin. 1–8-vuotiaan lapsen paineluelvytykseen käytetään yhtä kämmentä. Alle yksivuotiaille käytetään kahta tai kolmea sormea.


title: Painelu-puhalluselvytys

text: Lapsen painelu-puhalluselvytyksessä ennen painelun aloittamista tehdään viiden alkupuhalluksen puhalluselvytys, koska yleisin tajuttomuuden syy lapsilla on henkitorven tukos.


title: Painelu-puhalluselvytys

text: Ohjeet muuttuvat ajan myötä.


title: Suvilahti (Vaasa)

text: Suvilahti () on Vaasan kaupunginosa. Se sijaitsee noin kolme kilometriä kaupungin keskustasta etelään aivan meren rannassa. Asuntorakentaminen alueella alkoi 1969 syksyllä. Alue oli myös vuoden 2008 asuntomessujen pitopaikka. Vuonna 2015 Suvilahdessa asui 2954 asukasta.


title: Suvilahti (Vaasa)

text: Liikekeskus, nykyinen Suvi Center valmistui 1975. Liikekeskuksesta löytyvät K-market Suvilahti ja Kotipizza. Koulun tiloissa toimii kirjasto. Etu-Suvilahdessa palvelee Teirinkipsa kioski-grilli. Suvilahdessa on myös nuorisotalo Suviboxi, jonka yhteydessä on opiskelija-asuntokohde. Alueelta löytyy sekä Länsirannikon pieneläinklinikka että kaupungin omistama pieneläinklinikka.


title: Suvilahti (Vaasa)

text: Ostoskeskus remontoitiin vuonna 2010.


title: Suvilahti (Vaasa)

text: Alueen asemakaava on ainutlaatuinen Vaasassa. Moottoriajoneuvoliikenne on pysytetty mahdollisimman etäällä asutuksesta. Kevyttä liikennettä varten on omat ajoväylänsä.


title: Suvilahti (Vaasa)

text: Alkuperäinen, vuoden 1965 kaava tehtiin arkkitehtikilpailulla. Se koostuu lähinnä kaksi- ja kolmekerroksisista kerrostaloista. Messualueelle tuli omakotitaloja, kerrostaloja ja yhtiömuotoisia pientaloja.


title: Suvilahti (Vaasa)

text: Suvilahdessa toimii Suvilahti-seura, joka järjestää muun muassa talviriehoja, hiihto- sekä maastojuoksukilpailuja ja suuria siivoustalkoita.


title: Suvilahti (Vaasa)

text: Suvilahden ja keskustan välillä kulkevat paikallisliikenteen linjat 7 ja 9.


title: Suvilahti (Vaasa)

text: Suvilahdessa on monia lenkkipolkuja sekä kauniita rantateitä lenkkeilyä varten. Talviaikaan jäälle pääsee hiihtämään ja reippailemaan. Suvilahdessa on myös aidattu koirapuisto sekä sen vieressä viherpeukaloille kasvimaa-alue, josta on mahdollista vuokrata itselleen oma kasvimaa. Aivan lähellä on myös jäähalli ja Kaarlen Kenttä yleisurheilua varten.


title: Suvilahti (Vaasa)

text: Suvilahden seurakuntakodissa on Vaasan suomalaisen seurakunan järjestämä tyttökerho ja pyhäkoulu.


title: Suvilahti (Vaasa)

text: Vappuna 2010 Suvilahdessa oli joukkotappelu, johon osallistui sekä maahanmuuttajataustaisia että suomalaisia henkilöitä.


title: Suvilahti (Vaasa)

text: Suvilahden itäosassa sijaitsee entinen kaatopaikka, jonka käyttö lopetettiin 1980-luvulla. Kaatopaikka suljettiin virallisesti 2004. Kaatopaikan biokaasua käytetään voimalaitoksessa, joka rakennettiin asuntomessujen yhteydessä.


title: Tie vie

text: Tie vie on suomalaisen rockyhtye Eppu Normaalin kesäkuussa 1982 julkaistu viides studioalbumi. Se merkitsi yhtyeelle musiikillista muutosta ja eräänlaista välivaiheen albumia. Yhtye oli luopunut ns. uuden aallon tyylistä ja albumilla on huomattavaa kosketinsoittimien runsaus ja kitaroiden vähyys. Albumi oli myös ensimmäinen, jolla Mikko Saarela ei toiminut pääsanoittajana, lyriikoista vastasi nyt ja jatkossa ensisijaisesti laulusolisti Martti Syrjä.


title: Tie vie

text: "Tie vie" nousi listaykköseksi kahden viikon ajaksi ja sai kriitikoiltakin huomattavasti paremman vastaanoton kuin edellinen albumi "Cocktail Bar".Luoto 2000, s.140-141. Albumi saavutti 50 000:n myydyn kopion rajan vuonna 2005.


title: Tie vie

text: Albumin tunnetuin kappale on ”Murheellisten laulujen maa”, joka on saanut paljon radiosoittoa ja muodostunut Suomirockin klassikoksi. Levyllä on useita suomalaisuutta käsitteleviä sanoituksia, joista ”Murheellisten laulujen maa” on yksi.


title: Tie vie

text: Kappaleessa ”Argentiina” lauletaan näennäisesti Argentiinan ja Englannin välisestä jalkapallo-ottelusta, vaikka teksti kertookin Falklandin sodasta. Kappaleessa ”Viihteen kuningas” yhtye on ironinen. Teksti näpäyttää sormille käsitystä, jonka mukaan 1980-luvun alkupuolen rockbändin tulisi laulaa ydinaseista ja muista isoista epäkohdista ollakseen yleisesti hyväksytty. Samaa ironiaa on levyn päätösraidassa ”Terve vaan ja onnea”, jonka keskeisenä teemana on rauhanjuna.


title: Tie vie

text: Albumilla soitetaan muihin Eppu Normaalin levyihin verrattuna runsaasti pianoa ja muita kosketinsoittimia. Niistä vastasi muun muassa Juice Leskinen Slamista ja Hassisen koneesta tuttu Eero "Safka" Pekkonen. Joissakin kappaleissa ei kuulla kitaroita ollenkaan, mikä on yhtyeelle epätavallista.


title: Tie vie

text: Albumin kansikuvana on Martti Syrjän maalaus, jossa poika liottaa jalkojaan Vahantajoessa. "Tie vien" julkaisu myöhästyi useita viikkoja, koska Syrjä käytti kokemattomuuttaan maalauksessa värejä, joiden kuivumista odotellessa teosta ei pystynyt liikuttamaan kuvattavaksi. Syrjä oppi virheestään ja maalasi kansikuvat jatkossa vesiväreillä.Luoto 2000, s.140-141.


title: Tie vie

text:
A-puoli
B-puoli


title: Ally McBeal

text: Ally McBeal on vuosina 1997–2002 tuotettu yhdysvaltalaisen FOX-televisiokanavan draamakomediasarja, joka kertoo bostonilaisen Cage & Fish -lakiasiaintoimiston tapahtumista. Sarja ei käsittele pelkästään oikeusjuttuja, vaan nimihenkilön ja muidenkin ihmissuhteita. Nimiroolia, "Ally McBeal" -nimistä juristia esitti Calista Flockhart. Sarjan käsikirjoittaja-tuottajana toimi David E. Kelley. Sarja voitti muun muassa seitsemän Emmy-palkintoa ja neljä Golden Globea (lisäksi sarja sai useita ehdokkuuksia). Vuonna 1999 sarjasta tuotettiin myös lyhytikäiseksi jäänyt "Ally"-niminen spin-off-rinnakkaissarja, jossa kuvamateriaalia otettiin alkuperäisestä sarjasta ja jaksojen pituus lyheni oikeussalikohtausten poistamisen myötä puolen tunnin mittaisiksi.


title: Ally McBeal

text: Sarjan musiikista on ilmestynyt vuonna 1998 kokoelma "Songs from Ally McBeal".


title: Ally McBeal

text: Sarjan erikoisuutena olivat Allyn hallusinaatiot (muun muassa tietokoneella animoitu tanssiva vauva, joka valittiin sarjaan päähenkilön biologisen kellon vertauskuvaksi).


title: Han Myeong-sook

text: Han Myeong-sook (hangeul:한명숙, hanja:韓明淑, s. 24. maaliskuuta 1944 Pjongjang) on eteläkorealainen poliitikko. Uri-puoluetta edustava Han oli Etelä-Korean ensimmäinen naispuolinen pääministeri huhtikuusta 2006 maaliskuuhun 2007.


title: Han Myeong-sook

text: Han Myeong-sook on kotoisin nykyisen Pohjois-Korean pääkaupungista Pjongjangista, mutta hänen perheensä pakeni etelään Korean sodan syttyessä 1950. Seuranneina vuosikymmeninä Etelä-Korea oli hallinnoltaan autoritaarinen, ja lähes diktatorinen valtio vainosi demokraattisia uudistuksia vaatineita toisinajattelijoita. Myös Han vietti 1970-luvun lopussa kaksi vuotta vankilassa osallistuttuaan demokraattien mielenosoituksiin.


title: Han Myeong-sook

text: Han valmistui Ehwan yliopistosta pääaineenaan ranskalainen kirjallisuus. Etelä-Korean yhteiskunnan nykyaikaistuessa ja demokratisoituessa 1980-luvulla hän oli yksi feministisen liikkeen johtohahmoja maassa, jossa perinteinen konservatismi ja tasa-arvon vähättely olivat vakiintunut tapa. Aktivismistaan huolimatta hän pysytteli puoluepolitiikassa maltillisilla linjoilla. 1990-luvulla Han oli yksi Korean politiikan uusista vahvoista naisista, joita alkoi nousta ministereiksi ja jopa puolueiden johtoon.


title: Han Myeong-sook

text: Han Myeong Sook on istunut Etelä-Korean parlamentissa kaksi kautta Uri-puolueen edustajana. Vuonna 2001 hän oli tasa-arvoministerinä ja vuonna 2003 ympäristöministerinä. Keväällä 2006 Korean edellinen pääministeri Lee Hae-chan joutui eroamaan skandaalin seurauksena, hän kun oli ollut pelaamassa golfia rautatieläislakon ajaessa koko maan samaan aikaan liikennekaaokseen. Presidentti Roh Moo-hyun nimitti Hanin ehdokkaaksi virkaan, ja parlamentti hyväksyi valinnan 19. huhtikuuta 2006 äänin 182–77.


title: Han Myeong-sook

text: Etelä-Korean pääministerillä on perinteisesti ollut melko vähän valtaa, presidentin ollessa etusijalla. Roh antoi kuitenkin pääministeriensä toimia itsenäisesti sisäpoliittisissa asioissa. Joka tapauksessa naisen valintaa näin korkeaan asemaan voitiin pitää selvänä merkkinä Korean kulttuurin viimeaikaisesta muutoksesta.


title: Han Myeong-sook

text: Han Myeong-sook erosi pääministerin virasta 6. maaliskuuta 2007. Han oli ilmoittanut eroaikeistaan jo edellisessä kuussa ja luopui asemastaan kansalliskokouksen päätettyä istuntokautensa. Hänen seuraajakseen valittiin jo aiemmin virkaatekevänä pääministerinä toiminut Han Duck-soo. Han Myeong Sook ei vielä eronsa aikaan kommentoinut huhuja, joiden mukaan hän aikoisi pyrkiä presidentiksi maan joulukuussa 2007 järjestettävissä vaaleissa. Myöhemmin hän suostui ehdokkaaksi.


title: Jari Venäläinen

text: Jari Petri Mikael Venäläinen (s. 21. elokuuta 1967 Pieksämäki) on suomalainen entinen keski- ja kestävyysmatkojen juoksija sekä maastojuoksija.


title: Jari Venäläinen

text: Venäläinen voitti 1 500 metrin juoksun Suomen mestaruuden Helsingissä 1991 ajalla 3.43,90. Hopeaa hän saavutti 1987, 1992 ja 1993 sekä pronssia 1988 ja 1989. Hallissa Venäläinen voitti SM-kultaa 1 500 metrillä 1992 ja 3 000 metrillä 1994 sekä hopeaa 800 metrillä 1992, 1 500 metrillä 1988 ja 3 000 metrillä 1993. Maastojuoksun lyhyen radan SM-kultaa Venäläinen voitti 1992 ja 1993 . Hän osallistui myös Splitin EM-kilpailuissa 1990 1 500 metrin juoksuun.


title: Jari Venäläinen

text: Venäläinen juoksi 1 500 metrin ennätyksensä 3.38,03 Malmössä 10. elokuuta 1989. Tuloksellaan hän on matkan kaikkien aikojen kuudenneksi nopein suomalaisjuoksija. Maililla Venäläinen juoksi hallissa vuonna 1986 19-vuotiaiden Suomen ennätyksen 4.09,4.


title: Jari Venäläinen

text: Seuratasolla Venäläinen edusti Lahden Ahkeraa.


title: Jari Venäläinen

text: Jarin puoliso on entinen juoksija Marjo Venäläinen o.s. Piipponen (s. 29. toukokuuta 1971 Imatra). Heillä on kaksi yhteistä lasta. Hänen nykyinen ammattinsa on Ruokolahdella kirkonkylän koulun ylä- ja ala-asteen liikunnan opettaja. Lisäksi hän on terveystiedon opettaja.


title: Etaani

text: Etaani (CH) on alkaaneihin kuuluva palava, helposti syttyvä kaasumainen hiilivety. Se on normaaliolosuhteissa väritön ja hajuton. Etaanin moolimassa on 30,07 g/mol, kiehumispiste −89 °C, sulamispiste −183 °C, itsesyttymislämpötila 472 °C ja CAS-numero 74-84-0.


title: Etaani

text: Etaanin palaessa syntyy hiilidioksidia ja vettä.


title: Etaani

text: Etaania eristetään maakaasusta ja maaöljystä. Suurimmat sen tuottaja- ja kuluttajamaat ovat Yhdysvallat ja Kanada. Yhdistettä käytetään pääasiassa eteenin valmistukseen krakkaamalla. Muita etaanista valmistettavia yhdisteitä ovat vinyylikloridi, asetaldehydi, etikkahappo, kloorietaani, 1,1-dikloorietaani ja 1,1,1-trikloorietaani. Etaani voidaan nesteyttää ja sitä käytetään jonkin verran polttoaineena ja kylmäaineena. Kaupallinen puhdas tuote sisältää vähintään 95 % etaania, jossa epäpuhtauksina voi esiintyä hiilidioksidia, metaania, eteeniä, propeenia ja propaania.


title: Nuorisokuoro Agape

text: Nuorisokuoro AGAPE on vuonna 1998 Kuopion helluntaiseurakunnassa perustettu nuorten gospelkuoro. Aluksi kuoro esiintyi vain kotiseurakunnassaan, mutta myöhemmin se alkoi keikkailla vaihtelevalla tahdilla ympäri Suomea. Kuoro on esiintynyt Juhannuskonferenssissa, joka on Keuruun suurin kesätapahtuma, ja käynyt esiintymismatkoilla Kanadassa ja Ruotsissa.


title: Nuorisokuoro Agape

text: Kuoron johtajana on alusta alkaen toiminut Hannele Voutilainen (o.s. Ulmanen). Kuorossa on noin 50 laulajaa, ja heitä säestää yhtye. Yhtyeen kokoonpano on piano, basso, kitara, rummut, kaksi viulua ja kaksi trumpettia.


title: Viipurin vanha tuomiokirkko

text: Viipurin vanha tuomiokirkko eli Viipurin kaupunginkirkko on Viipurin vanhin olemassa oleva kirkollinen rakennus, tosin kirkosta on talvisodan jäljiltä pystyssä vain kiviseinät. Kirkko oli vuosisatojen aikana toiminut niin katolisena, ortodoksisena kuin luterilaisena kirkkona. Samoin kirkon nimi oli aikojen saatossa vaihtunut, viimeksi se tunnettiin nimillä Varuskuntakirkko ja Agricolan kirkko.


title: Viipurin vanha tuomiokirkko

text: Viipurin vanha tuomiokirkon sijaintipaikka on kaupunginniemen luoteisosassa Linnoituksen kaupunginosassa, kaupungin historiallisen osan ytimessä, missä sen rauniot ovat edelleen nähtävillä.


title: Viipurin vanha tuomiokirkko

text: Kirkko on päätetty kunnostaa kulttuuriperintökohteeksi, ja samalla sen alta etsitään Mikael Agricolan hautaa. Hankkeen vetäjä on Mikael Agricola -seura. Raunioiden kunnostusta valmistelevat mittaukset aloitettiin kesäkuussa 2010. Vuosituhannen vaihteesta lähtien suunniteltuun raunioiden suojeluun on myös kaupungin johdon ja asukkaidenkin suhtautuminen muuttunut myötämielisemmäksi.


title: Viipurin vanha tuomiokirkko

text: Viipurin seurakunta lienee perustettu kolmannen ristiretken yhteydessä, noin 1293 tienoilla. Se liittyi kiinteästi Viipurin linnan perustamiseen. Kivikirkkoa on edeltänyt useita puukirkkoja, joista viimeinen oli tuhoutunut kun novgorodilaiset polttivat sen vuoden 1411 piirityksen yhteydessä. Uusi kirkko päätettiin vuonna 1413 rakentaa kivestä. Kivikirkon kannalla on ollut myös paavi, joka 17. heinäkuuta 1418 päivätyssä kirjeessään lupaa kirkon rakennuskustannuksiin osallistuville synninpäästön seitsemäksi vuodeksi.


title: Viipurin vanha tuomiokirkko

text: Kirkon paikaksi valittiin kaupungin korkeimman kohdan länsirinne, josta silloin näki linnasaareen 300 metrin päähän. Niiden välissä oli pitkänomainen toriaukio.


title: Viipurin vanha tuomiokirkko

text: Kirkon rakennustyöt aloitettiin 1430-luvulla. Rakennusajankohdaksi on määritelty 1435–1445 välinen aika. Kirkon rakentamiseen ja sen valmistumiseen vaikuttivat osaltaan linnanpäälliköt Krister Nilsinpoika (Vaasa) ja Karl Knutsson Bonde. Se vihittiin nimellä "Pyhän Marian ja Pyhän Olavin kirkko". Viipuri paloi 1477, jolloin kirkkokin paloi niin että vain muurit säilyivät. Kirkon pylväissä on joskus ollut merkitty rakentamisvuosi 1498, joka tarkoittanee kirkon kunnostusta.


title: Viipurin vanha tuomiokirkko

text: Kirkon keskiaikaista asua ei tunneta, sillä myöhemmin sitä on muutettu, purettu ja hävitetty varsin perusteellisesti. Runkohuoneen mitoiksi kuitenkin tiedetään 37,0 × 19,4 m. Ainutlaatuiset pilarit on rakennettu kahdeksankulmaisista 0,7 metriä halkaisijaltaan olevista päällekkäisistä virolaisista kalkkikivilaatoista. Länsipäässä arvellaan olleen kellotorni. Kun korjaustyöt oli palon jälkeen saatu päätökseen, se oli kokonaisuutena Suomen toiseksi komein kirkko Turun tuomiokirkon jälkeen.


title: Viipurin vanha tuomiokirkko

text: Kirkkorakennuksen seinien alaosa rakennettiin kivestä ja yläosa tiilestä, katto oli korkea ja jyrkkä. Sakaristo sijaitsi pohjoisseinällä, ja eteläpuolella oli asehuone. Katolisten kirkkojen tapaan oli kirkkosalin sisustus koristeellinen ja komea. Pääalttarin lisäksi kirkossa oli useita pyhimyksille omistettuja sivualttareita, vuodelta 1448 on maininta pyhän Erikin ja pyhän Henrikin prebendasta. Kirkon keskiaikaisesta sisustuksesta oli 1900-luvun alkuun säilynyt alttarin perustus, muu kaikki on hävinnyt tulipaloissa, raunioaikoina ja muutostöissä. Historiallisissa lähteissä on kuitenkin tietoja sisustuksesta. Vuodelta 1601 on tietoja kalleuksista, joita ovat olleet ainakin kaksi painavaa hopeakannua ja viisi ehtoollisastiastoa, sekä kynttilänjalkoja, kirjoja ja liturgisia tekstiilejä. Ainakin osan niistä arvioidaan olleen peräisin keskiajalta. 1620–1630-luvulla kirkkoon saatiin niin sanottu Sigfriduksen ehtoolliskalkki.


title: Viipurin vanha tuomiokirkko

text: Kirkon raunioista löydettyjen rappauspalojen ja koristetiilien perusteella on arvioitu, että holveissa ja luultavasti myös seinissä on ollut kalkkimaalauksia, mutta muuta tietoa niistä ei ole säilynyt.


title: Viipurin vanha tuomiokirkko

text: Uskonpuhdistuksen myötä Viipurin pääkirkosta tuli luterilaisen kirkon tuomiokirkko ensin vuosiksi 1554–1578 ja uudestaan 1618 alkaen. Suomeen oli perustettu toinen hiippakunta vuonna 1554, Viipurin hiippakunta. Vuonna 1580 Viipurin hiippakunta yhdistettiin takaisin Turun arkkihiippakuntaan, mutta vuonna 1618 Viipurin hiippakunta muodostettiin uudelleen. Kirkon lattian alle haudattiin merkkihenkilöitä, kuten linnanpäällikkö Eerik Akselinpoika Tott ja melko varmasti piispa Mikael Agricola, sillä kirkko oli tuolloisessa Viipurissa ainoa riittävän arvokas hautapaikka piispalle.


title: Viipurin vanha tuomiokirkko

text: Uskonpuhdistuksen jälkeen kirkossa tehtiin suuria muutostöitä ja kirkkoa laajennettiin. Entinen pohjoinen ulkoseinä purettiin uuden valmistuttua ja vanhoja kuoriholveja kannattamaan rakennettiin kaksi pilaria. Laajennuksen jälkeen kirkko näytti nelilaivaiselta, ja joka toinen laiva oli samanlevyinen. Tosin alttari oli jätetty paikoilleen entiseen keskilaivaan, ja alttarilta katsottuna kirkko on näyttänyt epäsymmetriseltä. Myös kirkon katto ja päätykolmiot rakennettiin uudelleen.


title: Viipurin vanha tuomiokirkko

text: Viipurin palossa 1628 kirkko vaurioitui pahoin. Sen jälkeen sitä kunnostusten yhteydessä laajennettiin pohjoiseen ja itään, ja sakaristo purettiin. Työt kestivät 1630-luvun loppuun. Laajennustöistä vastanneena on pidetty saksalaista rakennusmestaria Peter Holtgrefia. Kirkkoon hankittiin silloin urut ja saarnastuoli, jotka ovat myöhemmin kadonneet. 1600-luvun alusta on myös maininta kirkkolaivasta.


title: Viipurin vanha tuomiokirkko

text: Suuressa Pohjan sodassa Venäjä valloitti Suomen, ja Viipurin se valloitti 1711–1712. Rauhanteossa Kaakkois-Suomi ja Viipuri siirtyivät Venäjälle. Viipurin valloituksen yhteydessä tuomiokirkko vaurioitui pahasti ja palveli valloituksen jälkeen hevostallina, kunnes Venäjän tsaari Pietari Suuri noin vuonna 1720 määräsi sen kunnostettavaksi ortodoksikirkoksi. Se vihittiin ortodoksikirkoksi ja sai nimeksi Kristuksen syntymän kirkko.


title: Viipurin vanha tuomiokirkko

text: Ortodoksikirkoksi vihkimisen yhteydessä ei ikonostaasin lisäämistä lukuun ottamatta suoritettu juurikaan muutostöitä. Vuonna 1744 aloitettiin kirkon historian toinen merkittävämpi muutostyö. Tällöin alkuperäisen rakennusosan kattoa madallettiin ja se muutettiin taitekatoksi, mutta 1500-luvulla rakennetun lisäosan katto jäi yksilappeiseksi. Holvit muutettiin suippokaariksi, ja myös ikkunat uusittiin. Kellotorniakin korotettiin 1700-luvulla.


title: Viipurin vanha tuomiokirkko

text: Vuonna 1788 valmistui Kristuksen kirkastumisen kirkko, jolloin vanha tuomiokirkko jäi pois kirkollisesta käytöstä varastoksi, ja se muutettiin viljavarastoksi vuonna 1805. Tuolloin kirkon ulkoseiniä korotettiin, vanhat holvit korvattiin suurilla tiilipilareilla, alaikkunat uusittiin ja yläosaan lisättiin toinen rivi ikkunoita. Myös rakennuksen pylväiden varassa ollut katoksellinen pääsisäänkäynti rakennettiin tuolloin. Kirkko menetti keskiaikaiset piirteensä. 1886 otettiin esiin kirkon pohjan tutkiminen ja Agricolan haudan etsiminen. Yksityiseltä taholta oli työhön luvattu rahoitusta.


title: Viipurin vanha tuomiokirkko

text: Oltuaan pitkään poissa kirkollisesta käytöstä kirkko kunnostettiin ja vihittiin jälleen ortodoksiseksi varuskuntakirkoksi vuonna 1913. Tuolloin korjattiin lattiaa ja maalattiin seinät. Kirkkoon tuli myös ikonostaasi, jonka keskimmäisessä ja isoimmassa kuvassa oli Neitsyt Maria lapsineen.


title: Viipurin vanha tuomiokirkko

text: Kirkko ei ehtinyt uudelleen vihkimisensä jälkeen toimia montakaan vuotta ortodoksisena, sillä Suomen sisällissodan jälkeen pidetyssä juhlajumalanpalveluksessa vuonna 1918 se vihittiin jälleen luterilaiseksi ja sen nimeksi tuli "Varuskuntakirkko". Nimensä mukaisesti se palveli Viipurissa olevia suuria varuskuntia ja kesäaikaan myös kaupunkilaisten iltakirkkona. Luterilaistamisen yhteydessä ei tehty suuria muutostöitä, ikonostaasikin jäi paikoilleen. Kirkko sai sittemmin nimekseen "Agricolan kirkko". Valos Agricolan muistopatsaasta on pystytetty vuonna 2009 Pietari–Paavalin kirkon edustalle.


title: Viipurin vanha tuomiokirkko

text: Talvisodassa Viipuri joutui Neuvostoliiton pommitusten kohteeksi. Vanha tuomiokirkkokin sai osuman 18. helmikuuta 1940 eli Tuhon sunnuntaina ja paloi historiansa aikana 11. kerran. Kirkon mukana paloivat siellä siunausta odottaneiden yli sadan sodassa kaatuneen ruumiit. Kirkon kiviseinät jäivät pystyyn, mutta nykyisin niistäkin on jäljellä vain alaosa. Kirkko oli tarkoitus korjata, mutta suunnitelmat kariutuivat kun kaupunki menetettiin Neuvostoliitolle. Se on sittemmin toiminut kaupunkilaisten kaatopaikkana.


title: Viipurin vanha tuomiokirkko

text: Kirkon kellotapuli on edelleen pystyssä ja siitä on tullut linnan ohella yksi Viipurin symboleista.


title: Sami Alanen

text: Sami-Petteri Alanen (s. 28. syyskuuta 1971) on suomalainen keski- ja kestävyysmatkojen juoksija sekä maastojuoksija.


title: Sami Alanen

text: Alanen voitti 1 500 metrin juoksun Suomen mestaruuden Tuusulassa vuonna 1994 ajalla 3.47,68. Hän oli mukana samalla matkalla Helsingin EM-kisoissa samana vuonna.


title: Sami Alanen

text: Seuratasolla Alanen edustaa Lahden Ahkeraa.


title: Fritzie Zivic

text: Ferdinand "Fritzie" Zivic, ""Croat Comet"" (8. toukokuuta 1913 Lawrenceville, Pennsylvania – 17. toukokuuta 1984 Pittsburgh, Pennsylvania) oli yhdysvaltalainen välisarjan nyrkkeilijä. Vaikka hän hävisi urallaan 65 ammattilaisottelua, pidetään häntä suuressa arvossa, ja vuonna 1993 hänet valittiin International Boxing Hall of Fameen. Zivicin tyyliin kuului nyrkkien lisäksi käyttää myös muita ruumiinosiaan, esimerkiksi päätään ja kyynärpäitään.


title: Fritzie Zivic

text: Zivicin vuonna 1931 alkanut ja 18 vuotta kestänyt ammattilaisnyrkkeilyura oli erittäin värikäs. Hän otteli ammattilaisurallaan 230 ottelua, joista voitti 159 (80 tyrmäyksellä), hävisi 65 ja 9 päättyi ratkaisemattomaan. Vuonna 1940 Zivic voitti Sammy Angottin ja pääsi ottelemaan Henry Armstrongia vastaan välisarjan maailmanmestaruudesta. Samana vuonna 4. lokakuuta New Yorkin Madison Square Gardenissa käydyssä 15-eräisessä ottelussa hän voitti Armstrongin ja maailmanmestaruuden. Vuonna 1941 Zivic puolusti mestaruuttaan Armstrongia vastaan ja voitti tämän 12 erässä, mutta hävisi seuraavassa ottelussaan Freddie "Red" Cochranelle. Hän jatkoi uraansa vielä kahdeksan vuoden ajan, mutta ei enää taistellut tittelien voitoista.


title: Fritzie Zivic

text: Lopetettuaan uransa vuonna 1949 Zivic yritti ensin promoottorin ja managerin uraa ilman mainittavampaa menestystä. Hän työskenteli sittemmin muun muassa terästehtaalla sekä viini-, viski- ja olutkauppiaana, baarimikkona ennen ryhtymistään kattiloiden valmistajaksi.


title: Seppo Koskinen

text: Seppo Koskinen voi tarkoittaa seuraavia henkilöitä:


title: Marsilio Ficino

text: Marsilio Ficino (; 19. lokakuuta 1433 – 1. lokakuuta 1499) oli italialainen renessanssifilosofi ja astrologi. Hän oli yksi varhaisen italialaisen renessanssin vaikutusvaltaisimpia humanisteja ja uusplatonismin henkiinherättäjä, joka oli yhteyksissä aikansa kaikkiin merkittäviin akateemisiin ajattelijoihin ja kirjoittajiin. Hän oli ensimmäinen, joka käänsi kaikki Platonin teokset latinaksi. Ficinon johtama Firenzen Akatemia, yritys herättää Platonin Akatemia henkiin, vaikutti huomattavasti italialaisen renessanssin suuntaan ja eurooppalaisen filosofian kehitykseen.


title: Marsilio Ficino

text: Marsilio Ficino syntyi Figline Valdarnossa. Hänen isänsä oli lääkäri, joka toimi Cosimo de’ Medicin suojeluksessa. Medici otti myös nuoren Marsilion hoviinsa ja ryhtyi tämän elinikäiseksi suojelijaksi. Hän toimi Cosimo de’ Medicin pojanpojan Lorenzo de’ Medicin opettajana. Toinen hänen tunnettu oppilaansa oli Giovanni Pico della Mirandola, humanistifilosofi ja oppinut.


title: Marsilio Ficino

text: Vuonna 1439 Sienan kirkolliskokouksen jälkeen, kun läntisen ja itäisen kirkon välisen suuren skisman sovittelu oli epäonnistunut, Cosimo de’ Medici ja hänen ympärilleen kokoontunut älymystö tutustuivat uusplatonilaiseen filosofiin Georgios Gemistos Plethoniin, jonka luennot Platonista ja aleksandrialaisesta mystiikasta kiehtoivat Firenzen älymystöä niin, että he nimittivät hänet toiseksi Platoniksi. Vuonna 1459 Johannes Argyropoulos luennoi kreikan kielestä ja kirjallisuudesta Firenzessä, ja Ficinosta tuli hänen oppilaansa. Kun Cosimo päätti perustaa Akatemian Firenzeen, hän valitsi Ficinon sen johtoon.


title: Marsilio Ficino

text: Ficino teki klassisen käännöksen Platonin teoksista kreikasta latinaan, joka julkaistiin vuonna 1482, sekä käännökset joukosta hermeettiseen traditioon kuuluvia helleenisiä kirjoituksia ja monien uusplatonilaisten, kuten Porfyrioksen, Iamblikhoksen ja Plotinoksen teoksista. Gemistos Plethonin ehdotuksia noudattaen Ficino pyrki yhdistämään kristinuskon ja platonismin.